Leviticus 23 - BIBLE MUTAL\n1LEUM GOD El sang nu sel Moses\n2oakwuk ten inge nu ke len in kufwa lulap ke mwet Israel elos fah fahsreni in alu.\n3Oasr len onkosr nu suwos in oru orekma lowos, a esam lah len se akitkosr len Sabbath, sie len in mongla. Ke len sacn kowos fah tia orekma, a kowos fahsreni in alu. Sabbath uh ma lun LEUM GOD in kutena acn ma kowos muta we.\n4Sulkakinelik len in kufwa inge nu ke pacl ma srisrngiyuki nu kac uh.\n5Kufwen Alukela uh ma orek in akfulatye LEUM GOD, mutawauk ke faht uh ac tili ke len se aksingoul akosr in malem se meet.\n6Ke len se aksingoul limekosr Kufwen Bread Tia Akpulol mutawauk, ac ke lusen len itkosr kowos fah tia kang kutena kain in bread ma oasr mwe pulol kac.\n7Ke len se oemeet ke len inge kowos fah tukeni nu sie in alu, ac tia oru kutena orekma ma kowos oru ke len saya uh.\n8Sang kisa in mwe mongo lowos nu sin LEUM GOD ke len itkosr. Ke len se akitkosr uh kowos fah sifilpa tukeni in alu, tusruktu kowos fah tia oru kutena orekma ma kowos oru len nukewa.\n9LEUM GOD El fahk nu sel Moses,\n10“Kaskas nu sin mwet Israel ac fahk nu selos, ‘Ke kowos utyak nu in facl se su nga ac sot nu suwos, ac kowos kosrani fokin ima uh, kowos fah use kahp in fahko se meet nu sin mwet tol.\n11El fah sang tuh in sie mwe kisa mutal nu sin LEUM GOD, tuh God El fah insewowo keiwos. Mwet tol el fah oru kisa se inge ke len se tukun Sabbath uh.\n12Ke len se kowos use mwe kisa ke wheat uh, kowos fah oayapa kisakin soko sheep fusr mukul yac se matwa su wanginna acn koluk ke mano, tuh in sie mwe kisa firir.\n13Sang pac paun akosr ke flao ma aryarak ke oil in olive in wi, tuh in sie kisa in mwe mongo. Foulin kisa se inge ac fah akinsewowoye LEUM GOD. Kowos sang pac cup akosr ke wain in wi kisa se inge.\n14Nimet kowos kang kutena wheat ma tufahna kinkinla uh, finne takmwek, ku manmanla, ku umla nu ke bread, nwe ke na kowos use kisa se inge nu sin God. Oakwuk se inge ac fah akilenyuk sin fwil nutuwos nukewa ke pacl nukewa fahsru uh.’”\n15Oakla wik fon itkosr, mutawauk ke len se tukun Sabbath se ma kowos use kahp in wheat in tuh itukyang nu sin LEUM GOD.\n16Ke len se aklumngaul, len se tukun Sabbath se akitkosr, kowos sifilpa sang nu sin LEUM GOD sie pac kisa sasu ke wheat.\n17Kais sie sou fah use lukwa lof in bread ac sang nu sin LEUM GOD tuh in sie mwe kite srisrila. Kais soko lof fah orekla ke paun in flao akosr ma oasr mwe pulol kac, na umla ac itukyang nu sin LEUM GOD tuh in sie kisa ke fahko se meet ke wheat ma kowos kosrani.\n18Ac kowos fah sang bread inge wi sheep fusr itkosr yac se matwa, soko cow mukul, ac lukwa sheep mukul, ac ma inge nukewa fah wanginna ma koluk ke mano. Ma inge ac itukyang tuh in sie mwe kisa firir nu sin LEUM GOD wi pac sie kisa wheat ac sie kisa wain. Foulin mwe kisa inge fah akinsewowoye LEUM GOD.\n19Oayapa kisakin soko nani mukul tuh in sie kisa ke ma koluk, ac lukwa sheep fusr mukul yac se matwa tuh in sie kisa in akinsewowo.\n20Mwet tol el fah sang bread wi sheep fusr lukwa tuh in sie mwe kite srisrila nu sin LEUM GOD, su ac ma nu sin mwet tol. Kisa inge kewa ma mutal.\n21Ke len sac kowos fah tia oru kutena orekma ma kowos oru len nukewa, a kowos in pangoneni mwet uh in alu. Fwil nutuwos nukewa ac fah akfulatye oakwuk se inge ke pacl nukewa fahsru, in kutena acn elos muta we.\n22Ke kowos kosrani ima lowos uh, nik kowos sunala wheat ma oan ke sisken ima uh, ac tia pac folokla in kunesla ma lula in ima uh. Filiya ma inge nu sin mwet sukasrup ac mwetsac. LEUM GOD El God lowos.\n23LEUM GOD El fahk nu sel Moses,\n24“Kaskas nu sin mwet Israel ac fahk, ‘Ke len se oemeet in malem se akitkosr kowos fah akfulatye sie len in mongla, sie len in esmakin su sulkakinyuk ke pusren mwe ukuk in pangon mwet uh in fahsreni nu ke alu.\n25Sang sie kisa in mwe mongo nu sin LEUM GOD, ac tia oru kutena orekma ma kowos oru len nukewa.’”\n26LEUM GOD El kaskas nu sel Moses ac fahk,\n27“Len aksingoul in malem se akitkosr pa len in eela ma koluk. Ac fah sie len in tukena mutal lowos in alu. In len sac kowos fah lalo ac tia kang kutena ma, ac kowos in oru sie kisa in mwe mongo nu sin LEUM GOD.\n28Nimet kowos oru kutena orekma ke len sac, mweyen len in oru ouiya mutal nu ke eela ma koluk.\n29Mwet se fin kang kutena ma ke len sac el fah tia sifil akilenyuk mu el sie sin mwet lun God.\n30Ac mwet se fin oru kutena orekma ke len sac, LEUM GOD El fah sifacna oru mwet sac in misa.\n31Oakwuk se inge ma nu sin fwil nutuwos nukewa, in kutena acn ma elos muta we.\n32Mutawauk ke pacl se faht uh ac tili ke len se akeu in malem sac, nwe ke faht uh tili ke len aksingoul, kowos akfulatye len se inge tuh in sie len srisrila nu ke mongla, su mwet uh in tiana kang kutena ma.”\n33LEUM GOD El kaskas nu sel Moses ac fahk,\n34“Fahkang nu sin mwet Israel, ‘Ke len aksingoul limekosr in malem se akitkosr, kowos fah oru Kufwen Iwen Aktuktuk nu sin LEUM GOD ke lusen len itkosr.\n35In len se oemeet ke len inge, kowos fah tukeni in alu, ac tia oru kutena orekma ma kowos oru len nukewa.\n36Kais sie len ke len itkosr inge kowos fah oru kisa ke mwe mongo. Ke len se akoalkosr, kowos sifilpa tukeni in alu ac oru sie kisa ke mwe mongo. Len in alu se pa inge, ac kowos fah tia oru kutena orekma.’” (\n37Pa inge len in kufwa mutal su kowos fah akfulatye LEUM GOD kac, ac tukeni in alu, ac usani mwe kisa ke mwe mongo, mwe kisa firir, mwe kisa wheat, mwe kisa wain, ac mwe kisa saya, oana ma oakwuk nu suwos ke kais sie len.\n38Len in kufwa inge ac orek pacna sayen oakwuk lun len Sabbath uh, ac kisa inge ac weang pacna mwe sang lowos, ac kisa in akfalye wuleang, ac kisa ma orek na ke insewowo lowos sifacna, ma kowos sang nu sin LEUM GOD uh.)\n39Tukun kowos kosrani ima lowos uh, kowos akfulatye kufwa se inge ke len itkosr, mutawauk ke len aksingoul limekosr in malem se akitkosr. Ac len se oemeet an ac fah srisrila mu sie len in mongla.\n40In len sacn, kowos eis kutu fokinsak ma wo emeet ke sak in ima lowos an, us kutu lesak palm ac kutu lesak ma ungung insroa, ac mutawauk in oru kufwa in akfulatye LEUM GOD lowos.\n41Oru akfulat lowos an ke len itkosr. Oakwuk se inge ac fah karinginyuk sin fwil nutuwos nukewa nwe tok.\n42Mwet Israel nukewa fah mutana in lohm in aktuktuk inge ke len itkosr,\n43tuh fwilin tulik nutuwos fah etu lah LEUM GOD El tuh oru mwet Israel in mutana ke iwen aktuktuk ke El kololosme liki facl Egypt. El pa LEUM GOD lowos.\n44Ouinge Moses el sang nu sin mwet Israel oakwuk ma elos in oru nu ke kufwa mutal inge in akfulatye LEUM GOD.


Sie Samuel 14 - BIBLE MUTAL\nSie Samuel 14\n1Sie len ah Jonathan el fahk nu sin mwet fusr se su us mwe mweun lal, “Fahsru, kut som nu ke nien aktuktuk lun mwet Philistia layeno.” Tuh Jonathan el tiana fahk nu sel Saul, papa tumal.\n2Saul el mutangan aktuktuk ye sak pomegranate soko in acn Migron, apkuran nu Gibeah. Akuran mwet mweun onfoko welul.\n3(Mwet tol se su us nuknuk se pangpang ephod in pacl sacn pa Ahijah, wen natul Ahitub su ma lel Ichabod. Ahitub el ma natul Phinehas natul Eli, mwet tol lun LEUM GOD in acn Shiloh.) Mwet uh tiana etu lah Jonathan el som tari.\n4Ke Innek in Utyak nu Michmash, su Jonathan el enenu in ut we tuh elan sun acn mwet Philistia elos muta we, oasr eot ngarngar na lulap luo mutun acn sac — sie oan lac, ac sie oan lac. Sie eot inge pangpang Bozez, ac sie pangpang Seneh.\n5Sie eot ah oan nu epang, layen nu Michmash, ac sie oan nu eir, layen nu Geba.\n6Na Jonathan el fahk nu sin mwet fusr se su welul ah, “Fahsru, kut som nu ke nien aktuktuk lun mwet pegan ingo. Sahp LEUM GOD El ac kasrekut, na fin pwaye, wanginna ma ac ikolya Elan ase kutangla nu sesr, kut finne mwet pu.”\n7Na mwet fusr sac fahk, “Ma na kom oru an, nga ac wi.”\n8Ac Jonathan el fahk, “Wona. Kut fahsr sasla innek ah, mwet Philistia in liye kut.\n9Elos fin mu kut in tui ac soano elos in tuku nu yorosr, na kut ac tuina yen sac.\n10A elos fin fahk kut in som nu yorolos, na kut ac som, mweyen pa ingan akul se ma akkalemye lah LEUM GOD El ase tari kutangla nu sesr.”\n11Ouinge eltal sifacna oru mwet Philistia ah in liyaltalak. Na mwet Philistia elos fahk, “Liye, kutu mwet Hebrew pa otyak liki lufin wikwik selos ah!”\n12Elos pangnol Jonathan ac mwet fusr sac ac fahk, “Fanyak nu yorosr. Oasr ma kut ke fahk nu sumtal.” Na Jonathan el fahk nu sin mwet fusr sac, “Fahsr tukuk. LEUM GOD El sang kutangla nu sin Israel fin mwet inge.”\n13Jonathan el kulakak ke paol ac intwel, ac mwet fusr sac fanyak tokol. Jonathan el sruokya mwet Philistia ekasr ac siseltali nu ten. Na mwet fusr sac onelosi.\n14Ke anwuk se meet inge, Jonathan ac mwet fusr sac uniya akuran mwet longoul ke acn na srisrik se, sahp tafun eka lupa.\n15Mwet Philistia nukewa in acn sac arulana sangeng. Mwet mweun su kasrusr meet oayapa mwet mweun su muta ke nien aktuktuk lalos uh elos kewa sangeng ac rarrar. Faclu kusrusrsrusr, ac oasr fohsak lulap.\n16Mwet soan lal Saul su muta Gibeah in facl lal Benjamin elos liye ke mwet Philistia elos yuwot yume in fohsak lalos.\n17Na Saul el fahk nu sin mwet lal, “Oakla mwet mweun an ac suk lah su wangin.” Na elos oakla ac liye tuh na Jonathan ac mwet fusr se ma us mwe mweun lal pa wangin uh.\n18Saul el fahk nu sel Ahijah mwet tol, “Use ephod nu inge.” (In len sac Ahijah el us nuknuk sac ac fahsr ye mutun mwet Israel.)\n19Ke Saul el srakna kaskas nu sin mwet tol sac, fohsak lun mwet in nien aktuktuk lun mwet Philistia yokelik liki meet ah. Na Saul el fahk nu sel, “Wangin pacl in siyuk kasru sin LEUM GOD!”\n20Na Saul ac mwet lal nukewa elos fahsryang in mweun lain mwet Philistia, su sifacna forani ac aacnwuki sie sin sie ke sripen fohsak lalos.\n21Kutu sin mwet Hebrew ma tuh wi mwet Philistia muta ke nien aktuktuk lalos, elos sifil forla ac welulla Saul ac Jonathan.\n22Oasr pac mwet Hebrew su wikwik in eol in Ephraim. Ke elos lohngak lah mwet Philistia elos kaingelik, na elos wi pac tuku ukwalos ac onelosla,\n23fahla nwe alukela acn Bethaven. LEUM GOD El molela mwet Israel ke len sac.\n24Mwet Israel elos tuh arulana masrinsralla ke len sac, ke sripen Saul el tuh fulahk nu selos ac fahk, “Mwet se fin kang sie mwe mongo misenge meet liki nga oru foloksak nu sin mwet lokoalok luk, fah selngawiyuk el.” Ouinge wangin mwet eis kutena mwe mongo len sac nufon.\n25Na elos tuku sun insak uh, ac liye tuh arulana pukanten honey we.\n26Sessesla lesak uh ke honey nwe tultul pac nu infohk uh, tusruk wangin mwet kang, mweyen elos nukewa sangeng ke kas in selnga lal Saul.\n27A Jonathan el tuh tia lohng ke papa tumal el fahk kas in selnga lal nu sin mwet uh, na pa el asroela polosak soko ma oan inpaol, ac isongya nu ke sie nien honey ac mongo kac. In kitin pacl ah na el pulakunak ku in el.\n28Na sie mukul el fahk nu sel, “Kut nufon arulana masrinsralla, mweyen papa tomom el fahk kas na upa nu sesr mu, ‘Mwet se fin kang sie mwe mongo misenge, fah selngawiyuk el.’”\n29Jonathan el fahk, “Arulana koluk ma se papa tumuk el oru nu sin mwet lasr uh! Liye, nga sa na pulakunak ku in ikok ke nga kang honey ah!\n30Fuka lupan woiya misenge, mwet uh funu kang mongo elos eisla ke elos kutangla mwet lokoalok lalos ah. Pisen mwet Philistia anwukla lukun pus liki na nge!”\n31In len sac mwet Israel elos kutangla mwet Philistia. Elos tuh mweunelos mutawauk in acn Michmash som nwe Aijalon. Toko, mwet Israel elos munasla ke sripen masrinsralla lalos.\n32Na elos sulaklak som sruokya ma elos eisla sin mwet lokoalok lalos. Elos eis sheep ac cow, ac uniya yen se na elos sruokya we ah, ac kang ke srakna srahsra.\n33Fwackyang ma inge nu sel Saul, “Liye, mwet uh orekma koluk lain LEUM GOD. Elos kang ikwa ke srakna srahsra.” Saul el wowoyak ac fahk, “Kowos mwet kutasrik! Epusak sie eot lulap an nu ye mutuk in se inge.”\n34Na el sifilpa sapkin nu selos, “Kowos fahsrelik nu inmasrlon mwet uh ac fahk tuh elos nukewa in usani cow ac sheep natulos nu in se inge. Elos in uniya ac mongo inge. Elos in tia orekma koluk lain LEUM GOD ke elos kang ikwa ke srakna srahsra.” Ouinge in fong sac, mwet nukewa elos use cow natulos ac uni in acn sac.\n35Na Saul el etoak sie loang nu sin LEUM GOD. Loang se omeet el etoak pa inge.\n36Saul el fahk nu sin mwet lal, “Lela kut in oatula ac mweuni mwet Philistia ke fong, eisla ma lalos nukewa nwe ke lenelik, ac onelosla nufon.” Ac mwet uh elos topuk ac fahk, “Oru oana ma kom nunku mu wo sum.” A mwet tol sac fahk nu sel, “Lela kut in siyuk kasru sin God meet.”\n37Na Saul el siyuk sin God, “Ya nga ac mweuni mwet Philistia? Ya kom ac ase kutangla nu sesr?” Tuh God El tiana topuk in len sac.\n38Na Saul el fahk nu sin mwet kol lun mwet uh, “Fahsru ac konauk lah ma koluk se su orekla misenge.\n39Nga fulahk ye mutun LEUM GOD moul, su ase kutangla nu sin mwet Israel, lah mwet se su koneyukyak ke ma koluk se inge, ac fah anwuki, finne wen se nutik inge, Jonathan.” Na wanginna mwet kas.\n40Na Saul el fahk nu sin mwet uh, “Kowos nukewa tu inse ingo, ac nga Jonathan ac tu inse inge.” Na mwet uh fahk, “Oru oana ma kom nunku mu wo sum.”\n41Na Saul el fahk nu sin LEUM GOD lun Israel, “O LEUM GOD, efu kom tia topukyu misenge? LEUM GOD lun Israel, topukyu ke eot mutal inge. Ma koluk se inge fin ma luk ku ma lal Jonathan, kom akkalemye ke Urim. A ma koluk se inge fin ma lun mwet Israel, mwet lom, na kom akkalemye ke Thummim.” Na pa kalem tuh koluk sac ma lal Jonathan ac Saul, ac wangin mwatan mwet uh kac.\n42Na Saul el fahk, “Akkalemye lah su koluk uh, nga ku Jonathan?” Na akkalemyeyuk tuh na Jonathan pa koluk uh.\n43Na Saul el siyuk sel Jonathan, “Mea kom oru nge?” Jonathan el topuk, “Nga kangla kutu srisrik honey ke polosak soko nga sruok. Nga inge — nga akola in misa.”\n44Ac Saul el fahk nu sel, “Lela God Elan uniyuwi, fin tia anwuki kom!”\n45A mwet uh fahk nu sel Saul, “Mea pwaye in anwuki Jonathan, mwet se su oru kutangla lulap nu sin Israel? Tia ku! Kut fulahk ke Inen LEUM GOD moul, tuh ac fah tia tuhlac soko aunsifal. Ma el oru misenge ma ke koko lun God.” Ouinge mwet uh molella Jonathan liki misa.\n46Tukun ma inge, Saul el tila ukwe mwet Philistia, na elos folokla nu yen selos.\n47Tukun Saul el mutawauk in tokosra fin mwet Israel, el mweuni mwet lokoalok lal in acn nukewa: mwet Moab, mwet Ammon, mwet Edom, tokosra in acn Zobah, ac mwet Philistia. Acn nukewa el mweun we, el kutangla.\n48El arulana pulaik ke mweun. Finne mwet Amalek, el kutangulosla pac. El molela mwet Israel liki inpoun mwet nukewa su lainulos.\n49Pa inge wen natul Saul: Jonathan, Ishvi, ac Malchishua. Acn se natul ma matu pa Merab, ac acn se natul ma srik uh pa Michal.\n50Mutan kial uh pa Ahinoam, acn natul Ahimaaz. Captain lun un mwet mweun lal uh pa Abner wen natul Ner, su ma wien papa tumal Saul.\n51Papa tumal Saul pa Kish, ac papa tumal Abner pa Ner, ac eltal ma natul Abiel.\n52Ke lusen moul lal Saul nufon, oasr mweun na yohk inmasrlon mwet Israel ac mwet Philistia. Ke ma inge, pacl nukewa Saul el konauk sie mwet pulaik ac ku, el ac eisalang tuh elan wi un mwet mweun lal.\n< Sie Samuel 13\nSie Samuel 15 >


Nehemiah 12 - BIBLE MUTAL\n1Pa inge inen mwet tol ac mwet Levi su foloko liki sruoh welul Zerubbabel wen natul Shealtiel, ac oayapa Mwet Tol Fulat Joshua:\n2Mwet Tol: Seraiah, Jeremiah, Ezra, Amariah, Malluch, Hattush,\n7Sallu, Amok, Hilkiah, ac Jedaiah. Mwet inge mwet kol inmasrlon mwet tol wialos in len lal Joshua.\n8Mwet Levi: Mwet inge pa fosrngakin alullul ke on in sang kulo: Jeshua, Binnui, Kadmiel, Sherebiah, Judah, ac Mattaniah.\n9Mwet inge pa yuk on in asupangi: Bakbukiah, Unno, ac mwet Levi wialtal.\n10Joshua pa papa tumal Joiakim, su papa tumal Eliashib, su papa tumal Joiada,\n11su papa tumal Jonathan, su papa tumal Jaddua.\n12Ke pacl se Joiakim el Mwet Tol Fulat, mwet inge pa mwet kol lun kais sie sou in mwet tol: Meraiah in sou lal Seraiah, Hananiah in sou lal Jeremiah,\n13Meshullam in sou lal Ezra, Jehohanan in sou lal Amariah,\n14Jonathan in sou lal Malluchi, Joseph in sou lal Shebaniah,\n15Adna in sou lal Harim, Helkai in sou lal Meraioth,\n16Zechariah in sou lal Iddo, Meshullam in sou lal Ginnethon,\n17Zichri in sou lal Abijah, ... in sou lal Miniamin, Piltai in sou lal Moadiah,\n18Shammua in sou lal Bilgah, Jehonathan in sou lal Shemaiah,\n19Mattenai in sou lal Joiarib, Uzzi in sou lal Jedaiah,\n20Kallai in sou lal Sallai, Eber in sou lal Amok,\n21Hashabiah in sou lal Hilkiah, Nethanel in sou lal Jedaiah.\n22Simisyukla inen mwet nukewa su sifen sou lun mwet Levi ac sou lun mwet tol ke pacl Mwet Tol Fulat inge srakna moul: Eliashib, Joiada, Jonathan ac Jaddua. Ma simusla se inge tufah aksafyeyukla ke pacl se Darius el leum fulat lun Persia nufon.\n23Tusruktu, inen sifen sou lun mwet Levi tuh filiyuki in ma simusla fulat nwe ke na pacl lal Jonathan, wen nutin natul Eliashib.\n24Ye kolyuk lal Hashabiah, Sherebiah, Jeshua, Binnui, ac Kadmiel, mwet Levi elos kitakatelik nu ke u. Kais luo u elos oru on in asupangi in kaksakin God ac sang kulo nu sel, fal nu ke oakwuk ma tuh orekla sel Tokosra David, mwet lun God.\n25Pa inge inen mwet topang ke mutunpot lun Tempul su liyaung infukil in filma sisken mutunpot lun Tempul: Mattaniah, Bakbukiah, Obadiah, Meshullam, Talmon, ac Akkub.\n26Mwet inge moul in pacl lal Joiakim, wen natul Joshua, wen natul Jehozadak, ac in pacl sac Nehemiah el governor, ac Ezra, mwet sasla ke Ma Sap, el mwet tol.\n27Ke pacl se pot lun siti Jerusalem kisaiyukla, utukeni mwet Levi liki acn nukewa elos muta we, tuh elos in wi akfulatye len in kisa ke pusren on in sang kulo oayapa ke pusren cymbal ac harp.\n28Sou in on lun mwet Levi elos fahsreni liki acn elos oakwuk we rauneak Jerusalem, ac liki inkul ma rauneak acn Netophah,\n29oayapa liki Bethgilgal, Geba, ac Azmaveth.\n30Mwet tol ac mwet Levi elos aknasnasyalos sifacna, oayapa elos aknasnasye mwet uh, mutunoa uh, ac pot lun siti uh, fal nu ke oakwuk lun alu lalos.\n31Nga pangoneni mwet kol lun Judah nu fin pot uh, ac sap tuh elos in kol u lulap luo in fahsr rauni siti uh, ac sang kulo nu sin God. U se meet ut layen layot fin pot uh ac fahsr nu ke Mutunpot Kutkut.\n32Hoshaiah el fahsr tukun mwet on, ac tafu mwet kol lun Judah fahsr tokol.\n33Mwet tol Azariah, Ezra, Meshullam,\n34Judah, Benjamin, Shemaiah, ac Jeremiah,\n35elos fahsr tokolos ac uk mwe ukuk. Na Zechariah, wen natul Jonathan, wen natul Shemaiah, wen natul Mattaniah, wen natul Micaiah, wen natul Zaccur in sou lun Asaph,\n36oayapa mwet wial inge: Shemaiah, Azarel, Milalai, Gilalai, Maai, Nethanel, Judah, ac Hanani, elos nukewa us kain in mwe on ma Tokosra David, mwet lun God, el tuh sritalkin. Ezra, mwet sasla ke Ma Sap, el fahsr meet liki u se inge ke elos takla fahsr.\n37Sisken Mutunpot Unon elos fanyak ke step ma utyak nu ke Siti sel David, aliki inkul fulat sel Tokosra David, ac folok nu ke kalkal sisken Mutunpot Kof, layen kutulap ke siti ah.\n38U se akluo sin mwet su fahsr ac sang kulo elos ut layen lasa fin pot uh, ac nga fahsr tokolos wi tafu mwet uh. Kut takla fahsr alukela Tower lun Funyu nu ke Pot Sralap,\n39ac liki acn sac kut fahsr alukela Mutunpot Ephraim, Mutunpot Jeshanah, Mutunpot Ik, Tower lun Hananel, ac Tower lun Foko, nu ke Mutunpot Sheep. Kut aksafye fahsr lasr apkuran nu ke mutunpot nu ke Tempul.\n40Ou inge u luo kewa su sang kulo nu sin God elos sun acn ma Tempul oan we. Sayen mwet kol su wiyu,\n41oasr pac mwet tol ke u se luk inge, su uk mwe ukuk: Eliakim, Maaseiah, Miniamin, Micaiah, Elioenai, Zechariah, ac Hananiah;\n42na mwet fahsr tokolos pa Maaseiah, Shemaiah, Eleazar, Uzzi, Jehohanan, Malchijah, Elam, ac Ezer. Mwet on elos on ke pusra lulap, ac Jezrahiah el mwet kol lalos.\n43Ke len sac, mwet uh kisakin mwe kisa puspis, ac elos sessesla ke engan mweyen God El oru tuh elos in arulana engan. Mutan ac tulik elos wi pac akfulat, ac pusren mwet nukewa arulana yohk, ku in lohngyuk oe yen loessula.\n44In pacl sac itukyang kutu mukul in fosrngakin infukil in filma, yen mwe sang ma orekeni lun Tempul karinginyuk we, weang sie tafu singoul in mwe kosrani lalos, ac fahko se meet ke kais sie yac ke wheat ac fokinsak. Ma kunen mukul inge in eisani ma orekeni nu sin mwet tol ac mwet Levi, liki ima in kais sie siti, fal nu ke ma oakwuki in Ma Sap. Mwet Judah nukewa elos insewowo ke mwet tol ac mwet Levi,\n45mweyen elos orala alu in aknasnas ac oakwuk saya ke alu lalos su God El sapkin. Mwet on lun Tempul ac mwet karingin mutunpot lun Tempul elos oayapa orala ma kunalos fal nu ke oakwuk orekla sel Tokosra David ac Solomon, wen natul.\n46Mutawauk oe in pacl lal Tokosra David ac Asaph, oasr mwet in kol on in kaksak ac sang kulo nu sin God.\n47In pacl lal Zerubbabel ac oayapa pacl lal Nehemiah, mwet Israel nukewa sang mwe lung ke kais sie len in mwe kasru nu sin mwet on ac mwet karingin mutunpot lun Tempul. Mwet uh sang mwe sang mutal nu sin mwet Levi, ac mwet Levi elos sang ip ma oakwuki tuh in ma lun mwet tol.


BIBLE MUTAL SIE SAMUEL 13\n☰ SIE SAMUEL 13 ◀ ▶\nMweun Lain Mwet Philistia\n1 Saul el yac ... matu ke el mutawauk in tokosra, ac el leum fin mwet Israel ke lusen yac ... ac luo.*+\n2 Saul el sulela tolu tausin mwet Israel, ac el sruokya luo tausin selos in muta yorol in acn Michmash ac infulan eol Bethel, na el supwalla Jonathan, wen natul, ac sie tausin selos nu Gibeah, siti se in facl sin sruf lal Benjamin. Mwet nukewa lula el supwalik nu acn selos.\n3 Jonathan el uniya captain lun mwet Philistia in acn Geba, ac mwet Philistia nukewa elos lohngak. Na Saul el supwalik mwet utuk kas tuh elos in som ac ukya mwe ukuk in facl sac nufon in pangoneni mwet Hebrew nu ke mweun. 4 Fwackyuk nu sin mwet Israel nukewa lah Saul el uniya captain lun mwet Philistia, ac mwet Philistia elos arulana kwaselos. Ke ma inge, mwet Israel elos insesela in som osun nu sel Saul in acn Gilgal.\n5 Mwet Philistia elos toeni nu sie in mweun lain mwet Israel. Oasr chariot in mweun tolngoul tausin natulos, ac onkosr tausin mwet kasrusr fin horse, ac pisen mwet mweun lalos pus oana puk weacn uh. Elos utyak nu Michmash, kutulap in acn Bethaven, ac tulokinya lohm nuknuk selos we. 6 Na elos oru mweun na upa se lain mwet Israel. Ke mwet Israel elos arulana fosrnga, kutu selos wikla in luf srisrik ac luf lulap pe eol uh, ac inmasrlon eot lulap, ac in laf, ac luin luf in kof. 7 Ac kutu selos kaing sasla Infacl Jordan nu in acn Gad ac Gilead.\nSaul el srakna muta Gilgal, ac mwet su welul elos sangeng ac rarrar. 8 Saul el muta soanel Samuel ke len itkosr in oana ma Samuel el tuh sapkin, tusruktu Samuel el soenna tuku nu Gilgal. Na mwet su welul Saul inge mutawauk in fahsrelik.+ 9 Na Saul el fahk nu sin mwet uh, “Use mwe kisa firir, ac mwe kisa in akinsewowo.” Na el kisakin mwe kisa firir. 10 Ke el tufahna tari, Samuel el tuku. Saul el illa in osun nu sel ac paingul. 11 Ac Samuel el fahk, “Mea se kom oru an?”\nAc Saul el topuk, “Mwet uh mutawauk som likiyu, ac kom tia tuku ke pacl se kom tuh fahk ah. Sayen ma sacn, mwet Philistia elos toeni tari nu Michmash. 12 Nga sifacna nunku tuh mwet Philistia elos ac tuku lainyu inge in Gilgal, ac nga soenna srike in siyuk tuh LEUM GOD Elan akinsewowoyeyu. Na pa nga nunku mu nga enenu na in oru sie mwe kisa.”\n13 Ac Samuel el fahk, “Ma na lalfon se pa kom oru an. Kom tiana akos ma LEUM GOD lom El sapkin nu sum. Kom funu akos, El lukun sot tuh kom ac fwil nutum in leum fin mwet Israel nwe tok. 14 Tuh inge, kom ac fah tia tokosra paht. Ke sripen kom tia akos, LEUM GOD El ac fah suk sie mwet ma sun insial, ac oru tuh elan leum fin mwet lal.”+\n15 Ac Samuel el fahsr liki acn Gilgal ac som inkanek lal. Mwet lula nukewa welul Saul som in weang mwet mweun lal. Elos som liki acn Gilgal nu Gibeah in acn lun Benjamin. Saul el oek mwet lula lal inge tuh na oasr mwet onfoko ma. 16 Saul ac Jonathan, wen natul, ac mwet su welulos elos tulokinya nien aktuktuk lalos in Geba in fahl Benjamin. Nien aktuktuk lun mwet Philistia oasr in Michmash. 17 Mwet mweun lun mwet Philistia elos illa liki lohm nuknuk selos in u tolu, in oru mweun lukma lalos. Sie u ah som ke innek nu Ophrah, su oasr in facl Shual. 18 Sie u ah som ke innek nu Beth Horon, ac sie u ah som nu fineol ma ngeti nu Infahlfal Zeboim ac yen mwesis uh.\n19 Wangin mwet orekma ke osra fin acn Israel nufon, mweyen mwet Philistia elos tiana lela mwet Hebrew in orek osra in fakfuk ku cutlass. ( 20 Mwet Israel elos enenu na elos in som nu yurin mwet Philistia in tete mwe kulkul, mwe pukpuk, tuhla, ac mitmit in imom natulos. 21 Molin tete tuhla ac mitmit pa ipin mani se. Molin tete mwe kulkul ac mwe pukpuk pa ipin mani luo.) 22 Ouinge, ke len in mweun lalos ah, wangin mwet Israel oasr osra in fakfuk ku cutlass natulos, sayal Saul ac Jonathan.\n23 Mwet Philistia elos supwala un mwet mweun in karingin Innek in Utyak nu Michmash.\n* 13:1 ke lusen yac ... Yac lal Saul ke pacl se el tokosrala, oayapa pisen yac ma el tokosra fin Israel, tia kalem ke verse se inge in Bible Hebrew. + 13:1 Orek 13:21 + 13:8 1 Sam 10:8 + 13:14 Orek 13:22


Sie Tokosra 3 - BIBLE MUTAL\nSie Tokosra 3\n1Solomon el kupasryang nu sin tokosra Egypt ke el payukyak nu sin acn se natul. El use mutan sac nu in Siti sel David elan muta we nwe ke el aksafyela musa lal ke lohm sin tokosra, ac Tempul, ac pot rauneak acn Jerusalem.\n2Soenna oasr tempul musala nu sin LEUM GOD, ke ma inge mwet uh srakna orek kisa fin loang pus.\n3Solomon el lungse LEUM GOD, ac el fahsrna ke mwe luti lal David, papa tumal. Ma sefanna, el oayapa uniya kosro ac orek kisa ke loang pus.\n4Sie pacl ah, el som nu Gibeon in orek kisa we, ke sripen loang se we ah arulana pwengpeng. Arulana pus mwe kisa firir el oru in acn sac meet.\n5In fong sac LEUM GOD El sikyak nu sel in sie mweme ac siyuk sel, “Mea kom lungse ngan sot nu sum?”\n6Solomon el topuk, “Pacl nukewa kom akkalemye lungse lom nu sin mwet kulansap lom, David, papa tumuk, ac el tuh wo ac inse pwaye ac suwohs nu sum. Ac kom srakna akkalemye lungse lulap ac kawil lom nu sel ke kom sang sie wen su aolul in leum misenge.\n7O LEUM GOD luk, kom lela ngan aolla papa tumuk in tokosra, nga finne srakna fusr ac tia etu in kol.\n8Nga inge, inmasrlon mwet su kom sulela tuh in mwet lom, sie mutunfacl lulap su tia ku in oaoala.\n9Ke ma inge, ase nu sik lalmwetmet, tuh nga fah ku in kol mwet lom ke suwohs, ac in etu inmasrlon ma wo ac ma koluk. Fin tia ouinge, nga ac leumi mwet puspis lom inge fuka?”\n10LEUM GOD El insewowo lah Solomon el siyuk ke ma se inge,\n11na El fahk nu sel, “Mweyen kom siyuk ke lalmwetmet in leumi mwet uh ke suwohs, ac tia siyuk ke moul loes nu sum sifacna, ku ke mwe kasrup, ku ke mwet lokoalok lom in misa,\n12nga ac fah sot ma kom siyuk kac. Nga ac sot lalmwetmet ac etauk yohk liki mwet nukewa meet liki kom, oayapa elos su ac fah tuku tukum.\n13Nga fac oayapa sot ma kom tia siyuk kac: in moul lom nufon kom ac kasrup ac fulat, yohk liki tokosra nukewa saya.\n14Ac kom fin akos ac liyaung ma sap ac oakwuk luk nukewa, in oana David papa tomom, nga ac fah akloesye moul lom.”\n15Solomon el ngutalik ac akilen lah LEUM GOD El kaskas nu sel in mweme sac, na el som nu Jerusalem ac tu mutun Tuptup in Wuleang lun LEUM GOD ac orek kisa firir ac mwe kisa in akinsewowo nu sin LEUM GOD. Toko el orala kufwa se nu sin mwet kacto lal nukewa.\n16Sie len ah, mutan kosro luo tuku ac utyak nu ye mutal Tokosra Solomon.\n17Sie seltal fahk, “Leum fulat, nga ac mutan se inge muta in lohm sefanna, ac nga oswela tulik mukul se ke mutan se inge el muta yuruk.\n18Len luo tukun nga oswela wen se nutik ah, el oswela pac tulik mukul se. Kut mwet luo na pa muta in lohm sac, ac wangin mwet saya.\n19Na sie fong ah el motul folosuwosla toanya tulik natul ah, na tulik sac misa.\n20El tukakek ke infulwen fong, ac use tulik misa natul ah nu yuruk, ac el usla tulik nutik ah nu yorol ke nga srakna motul.\n21In lotu tok ah nga ngutalik ac oru ngan katiti tulik se nutik ah, tuh na el misa. Ac ke nga lohang nu kacl, nga akilen tuh na tia ma nutik.”\n22A mutan se ngia fahk, “Mo! Tulik se ma moul uh ma nutik, ac ma se ma misa ah ma nutum!” Mutan se meet ah topuk, “Mo! Tulik se ma misa ah ma nutum, ac ma se ma moul uh ma nutik!” Ouinge eltal akukuinla ye mutal tokosra.\n23Na Tokosra Solomon el fahk, “Komtal kewa fahk mu ma natul pa tulik se ma moul uh, ac ma se ma misa ah ma nutin mutan se ngia.”\n24Tokosra el sap in utuku sie cutlass, na ke utuku\n25el fahk, “Fulungya tulik se ma moul an in ip luo, ac sang la nu sin sie, ac la nu sin sie.”\n26Mutan se ma natu tulik se ma moul ah, ke yohk pakomuta ac lungse lal nu sin tulik sac, el fahk nu sin tokosra, “Leum fulat, nunak munas nimet unilya! Eisalang nu sel!” A mutan se ngia fahk, “Nimet eisalu nu sesr kewa. Fulungilya in ip luo.”\n27Na Solomon el fahk, “Nimet uniya tulik sacn! Sang nu sin mutan se meet an. El pa nina na pwaye kial an.”\n28Ke pacl se mwet Israel lohng ke nununku se lal Solomon inge, elos nukewa arulana akfulatyal, mweyen elos etu lah LEUM GOD El sang lalmwetmet nu sel elan oru nununku fal ac suwohs.\n< Sie Tokosra 2\nSie Tokosra 4 >


Joel 2 - BIBLE MUTAL\n1Ukya mwe ukuk in okasak mwet uh Fineol Zion, inging mutal lun God. Kowos mwet Judah in rarrar! Len lun LEUM GOD apkuranme.\n2Ac fah sie len lohsrlosr ac ohk, Sie len nukla ke pukunyeng sroalsroal. Un locust uh sikme oana un mwet mweun, Oana lohsr matoltol lohsreya fineol uh. Soenna sikyak kain ouiya inge meet, Ac fah wangin pac tok.\n3Elos kangla ma kap fin acn uh oana in e uh pa esukla. Meet liki elos tuku, acn uh oana Ima Eden, Tukun elos som, acn uh mwesisla. Wangin ma ku in kaingla lukelos.\n4Elos oana horse uh; Elos kasrusr oana horse in mweun uh.\n5Na ke elos srosro fin mangon eol uh, Elos erarak oana kusen chariot; Elos kisassas oana mah pao ke ac firir uh. Elos takla oana un mwet mweun lulap ma akola nu ke mweun.\n6Ke elos sikla, mwet nukewa tuninfongla; Mutun mwet nukewa fasrfasrla.\n7Elos anwuk oana mwet mweun; Elos fanuk pot uh oana solse uh. Elos nukewa fahsr suwohs nu meet Ac tia kuhfla nu saya,\n8Ac tia pac asinuki nu sin sie sin sie. Elos fahsryang na alukela kutena mwe kutong nu selos, Ac wangin ma ku in tulokunulosi.\n9Elos yuyak nu in siti uh; Elos fanukya pot uh; Elos fanyak nu fin lohm uh Ac utyak ke winto uh oana mwet pisrapasr uh.\n10Faclu usrusryak ke elos fahsr nu meet; Ac yen engyeng uh rarrar. Faht uh ac malem uh lohsrlosrani, Ac itu uh tila saromrom.\n11LEUM GOD El ac sapsap nu sin un mwet mweun lal oana pusren pulahl. Un mwet mweun su aksol Arulana pukanten ac fokoko. Ac fuka lupan mwe aksangeng ke len lun LEUM GOD! Su ac fah ku in painmoulla?\n12LEUM GOD El fahk, “Nwe ouinge, kowos srakna ku in auliyak Ke lalo, tung, ac mwemelil, Ac foloko nu yuruk.\n13Lela inse musalla lowos in akkalemye asor lowos; Seya nuknuk mukena srakna sufal.” Foloko nu yurin LEUM GOD lowos. El kulang ac sessesla ke pakoten. El mongfisrasr ac El karinganang wuleang lal. Pacl nukewa El akola in nunak munas ac tia sa in kai.\n14Sahp LEUM GOD lowos El ac aolla nunak lal, Ac akinsewowoye kowos ke fokin ima puspis. Na kowos fah ku in sifil kisakin wheat ac wain nu sel.\n15Ukya mwe ukuk Fineol Zion; Sapkin in oasr sie tukeni lulap, ac mwet nukewa in lalo.\n16Eisani mwet nukewa nu sie; Akoelosla nu ke sie tukeni mutal. Usani mwet matu, Oayapa tulik srisrik Ac tulik fusr. Finne mwet ma tufahna payuk an, Elos in filiya lohm selos ac wi pac tuku.\n17Mwet tol su kulansupu LEUM GOD Inmasrlon loang mutal ac acn in utyak lun Tempul, Enenu in tung ac pre: “O LEUM GOD, pakomuta mwet lom. Nikmet fuhlela mutunfacl saya in pilesrekut ac aksruksrukye kut Ke elos fahk, ‘Pia God lowos an?’”\n18Na LEUM GOD El sifil akkalemye nunak lal nu ke acn uh, Ac sifil pakomuta mwet lal.\n19El topuk pre lalos ac fahk, “Inge nga fah sot nu suwos, Wheat, wain ac oil in olive, Ac kowos ac fah mut. Mutanfahl saya ac fah tia sifil aksruksrukye kowos.\n20Nga fah kunauselik un mwet mweun matol se ma tuku epang me, Ac fah lusla kutu selos nu yen mwesis. U se ma fahsr meet ah, ac ukohkyak nu in Meoa Misa, U se ma fahsr etok ah, ac ukohkyak nu in Meoa Mediterranean. Mano misa lalos ac fohlelana acn uh. Nga fah kunauselosla ke sripen ma nukewa ma elos oru nu suwos.\n21“Acn inima uh, nikmet sangeng, A kowos in engan ac insewowo Ke ma nukewa LEUM GOD El oru nu suwos.\n22Kosro inimae, nikmet sangeng. Insroan mah uh srunak folfol; Sak uh isus fahko, Ac arulana pus fokin fig ac grape.\n23“Mwet Zion, kowos in insewowo, Ac engankin ma LEUM GOD lowos El oru nu suwos. El sot lupan af fal nu suwos ke pacl la. El supweya af se meet ke pacl in taknelik, Ac af se tok ke pacl in kosrani, oana meet ah.\n24Nien sisi kulun wheat fah sessesla ke wheat, Luf sisken acn in orek wain fah kahkkakla ke wain ac oil in olive.\n25Nga fah folokonot ma lowos ma tuh musalla Ke yac ma u in locust uh tuh kangla fokin ima lowos. Nga pa tuh supwama u in locust matol ingan in lain kowos.\n26Inge ac fah pukanten ma kowos in kang ac kowos fah kihp. Kowos fah kaksakin LEUM GOD lowos, Su tuh oru ma usrnguk inmasrlowos. Mwet luk ac fah tia sifilpa akmwekinyeyuk.\n27Na mwet Israel, kowos fah etu lah nga oasr inmasrlowos, Ac lah nga, LEUM GOD, pa God lowos, Ac wangin pac sie sayuk. Mwet luk ac fah tiana sifilpa aksruksrukyeyuk.\n28“Tukun ma inge, nga fah okoala ngunik nu fin mwet nukewa: Wen nutuwos ac acn nutuwos fah sulkakin kas luk, Mukul matu lowos fah mweme, Ac mukul fusr lowos fah liye aruruma.\n29In pacl sac nga fah okoala ngunik Nu fin mwet kulansap pac, kewana mukul ac mutan.\n30“Nga fah oru ma sakirik yen engyeng uh ac fin faclu In fahkak ke len sac. Ac fah oasr srah sororla, ac firir lun e, ac pukunyeng in kulasr.\n31Faht uh ac fah lohsrla, Ac malem ac fah srusrala oana srah Meet liki len lulap ac aksangeng lun LEUM GOD ac tuku.\n32Tusruktu elos nukewa su siyuk kasru sin LEUM GOD ac fah moliyukla. Oana ke LEUM GOD El tuh fahk, ‘Kutu sin mwet su muta Fineol Zion ac in Jerusalem ac fah tia sun mwe ongoiya inge. Elos su nga sulela fah painmoulla.’”


God El Luhngse Mwet Nwacsnwacs | Luhngse luhn God\nRITI KE Acholi Afrikaans Albanian American Sign Language Amharic Arabic Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Brazilian Sign Language Catalan Cebuano Chavacano Chilean Sign Language Chinese (Simplified) Chinese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kwanyama Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Ngangela Niuean Norwegian Nzema Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Venda Venezuelan Sign Language Vezo Wayuunaiki Welsh Xhosa Yoruba Zande Zapotec (Isthmus) Zapotec (Lachiguiri) Zulu\nGod El Luhngse Mwet Nwacsnwacs\n“Kom nwacsnwacs nuh selos suc nwacsnwacs.”—PSALM 18:26.\n1-3. (a) Efuh kuh ninac se enenuh in liye lah tuhlihk mukul srihsrihk se nahtuhl ingacn los ac nwacsnwacs? (b) Efuh kuh Jeova el luhngse mwet kuhlwacnsap lal uh in nwacsnwacs? (c) Ac meac mokle kuht in luhngse in nwacsnwacs ke pacl nuhkewa?\nSIE ninac el ac ahkolah tuhlihk mukul srihsrihk se nahtuhl meet liki el som nuh ke sie acn. El ac liye elan yihlac ac nuknuk lal uh in los ac nwacsnwacs. El etuh lah yohk srihpen nwacsnwacs lal uh nuh ke sie mahno wo ac fokoko. El oacyacpac akihlen lah atacn tuhlihk mukul se nahtuhl inge ac kuh in ahkwoye kuh ahkkulukye inen pahpah ac ninac kiyacl uh.\n2 Jeova suc Pahpah tuhmwacsr inkuhsrao, el luhngse mwet kuhlwacnsap lal uh in nwacsnwacs. Kahs lal uh fahk: “Kom nwacsnwacs nuh selos suc nwacsnwacs.” * (Psalm 18:26) Jeova el luhngse kuht ac el etuh lah ke kuht nwacsnwacs uh, ma inge ac wo nuh sesr. El oacyacpac luhngse kuht, oacna Mwet Loh lal, in ahkkahlwemye ohiyac wo lal ac pwacnma mwet sahyac uh nuh ke ma pwacye. Ke srihpac se inge, ohiyen nwacsnwacs lasr ke atacsr ac orekma lasr uh ac fah tiac ahkkulukye a sang wolacna nuh sin Jeova ac nuh ke ine muhtahl lal uh.—Ezekiel 36:22; riti Sie Peter 2:12.\n3 Ke kuht etuh lah God el luhngse mwet nwacsnwacs, ma inge ac mokle kuht in nwacsnwacs ke pacl nuhkewa. Kuht luhngse inkacnek in moul lasr uh in sang kaksak nuh sel mweyen kuht luhngse el. Kuht oacyacpac luhngse in muhtana in luhngse lal. Pwacnacng, lwelah kuht in tuni ahkwoyac lah efuh kuht enenuh in nwacsnwacs, meac kalmac in nwacsnwacs, ac kuht kuh in nwacsnwacs fuhkah ke pacl nuhkewa. Ke kuht tuni ma inge, ac kuh in kahsre kuht in liye lah oasr ip ke moul lasr uh ma kuht enenuh in ahkwoye kuh in kapkapwack kac.\nEFUH KUHT ENENUH IN NWACSNWACS KE PACL NUHKEWA?\n4, 5. (a) Meac srihpac yohk se ma pwacnacng kuht enenuh in nwacsnwacs ke pacl nuhkewa? (b) Nwacsnwacs luhn Jeova uh kahlwem fuhkah ke ma oreklac nuhkewa lal ke ma kuht liye uh?\n4 Sie inkacnek ma Jeova el kol kuht kac uh pa ke mwe srihkasrak lal uh. Kahs lal uh kwacfe kuht in “etahi God.” (Ephesus 5:1) Pa inge srihpac yohk se ma pwacnacng kuht enenuh in nwacsnwacs ke pacl nuhkewa: Jeova, God se suc kuht alu nuh se inge, el nwacsnwacs ac muhtahl in ma nuhkewa.—Riti Leviticus 11:44, 45.\n5 Nwacsnwacs luhn Jeova uh, in oacna ohiyac ac inkacnek pucspucs sahyac lal uh, arlacna kahlwem ke ma oreklac nuhkewa lal ma kuht liye uh. (Rome 1:20) Facluh oreklac tuh in sie acn nwacsnwacs nuh sin mwet uh in muhta kac. Jeova el oraclah oakwuck wo ke facluh ma sifacna ahknwacsnwacsye eng ma kuht momong kac ac kof uh. Oasr kuh na usrnguck se luhn facluh ma sifacna ahknwacsnwacsyelah acn uh. Ke ma inge, kahlwem lah arlacna yohk srihpen nwacsnwacs nuh sel suc “oraclah facluh.” (Jeremiah 10:12) Enenuh pac in yohk srihpac nuh sesr.\n6, 7. Masap ma ituckyang nuh sel Moses ahkkahlwemye fuhkah lah nwacsnwacs uh sie ma enenweyuck sin mwet suc kuhlwacnsuhpuh Jeova?\n6 Sie pac srihpac ma pwacnacng kuht enenuh in nwacsnwacs pacl nuhkewa uh pa mweyen Jeova, suc mwet kol fuhlwactlacna lasr, el luhngse mwet kuhlwacnsap lal uh in nwacsnwacs. Ye masap ma Jeova el sang nuh sin mwet Israel ah, nwacsnwacs laltahl uh kuhpahsr pac nuh ke alu laltahl uh. Masap inge ahkuhtweyac lah ke lwen in elah ma kuluk, mwet tol fuhlwact el enenuh in yihlac tiac pacl se na a pacl luo. (Leviticus 16:4, 23, 24) Mwet tol fuhlwact nuhkewa enenuh in ohllah paholtahl ac niyacltahl meet liki eltahl oruh mwe kihsac uh nuh sin Jeova. (Exodus 30:17-21; Luo Chronicle 4:6) Masap inge ahkkahlwemye lah, kain in inkacnek 70 kuhtuh ke fohkfohk luhn mahno ac inkacnek ma tiac nwacsnwacs in alu nuh sin God kac. Ke pacl se mwet Israel se suc tiac nwacsnwacs el som in oruh alu lal, mwe kai nuh ke ohiyac se inge pa misac. (Leviticus 15:31) Kuhtwena mwet suc sruhnga oruh ma enenweyuck in nwacsnwacs, wekuhnacng in yihlac ac ohllah nuknuk la, “ac fah tiac sifwil pac oacwaclah muh el sie mwet luhn God,” kalmac pa el ac fah acnwucki.—Oekyuk 19:17-20.\n7 Kuht finne tiac muhta ye masap ma tuh ituckyang nuh sel Moses ac, ma inge kahsre kuht in kahlwem ke nuhnak luhn God ke ip luhn nwacsnwacs. Masap uh lihksreni na ahkkahlwemye lah nwacsnwacs uh sie ma enenweyuck sin mwet kuhlwacnsap luhn God uh. Jeova el tiac ekyek. (Malachi 3:6) El ac tiac insewowo ke alu lasr nuh sel uh kuht fin tiac “pwacye ac nwacsnwacs.” (James 1:27) Ke srihpac se inge, kuht enenuh in etuh lah meac el siyuck sesr ke ma inge.\nKALMEN NWACSNWACS YE MUHTUHN GOD\n8. Ke inkacnek fuhkah Jeova el luhngse kuht in nwacsnwacs pacl nuhkewa?\n8 Ke Bible uh, nwacsnwacs uh tiac kalmackihnyuck muhkwena nuh ke nwacsnwacs luhn mahnosr. In nwacsnwacs ye muhtuhn God, ma inge kalmackihn nuh ke ip nuhkewa ke moul lasr uh. Jeova el luhngse kuht in nwacsnwacs pacl nuhkewa ke inkacnek ahkosr inge: Ke alu lasr nuh sel, ke ohiyen moul lasr, ke nuhnak lasr ac ke mahnosr ac ma lasr. Lwelah kuht in sramsramkihn inkacnek ahkosr ma kuht kuh in alu nuh sin Jeova kac ke inkacnek nwacsnwacs.\n9, 10. Meac kalmen alu lasr in nwacsnwacs pacl nuhkewa? Ac meac mwet Christian pwacye uh fahsr liki?\n9 Alu lasr in nwacsnwacs. Ke kahs fototo, kalmen alu lasr in nwacsnwacs pa kuht in tiac oracni alu kikiacp nuh ke alu pwacye. Ke pacl se mwet Israel ah som liki acn Babylon ac fohlohklac nuh Jerusalem, eltahl enenuh in ahkos kahs ma sihmlac ac kwacfeyuck nuh seltahl inge: “Som liki acn [se inge]. . . Nikmet kahlyac kuhtwena ma suc tiac fal in puhsralyuck! Karihngihn kowos sifacna in muhtahl” kuh nwacsnwacs. (Isaiah 52:11) Srihpac yohk se ma pwacnacng mwet Israel ah fohlohklac nuh yen seltahl inge tuh in fohlohkuhnack alu pwacye. Alu inge enenuh in nwacsnwacs ac tiac fohkfohk ke kuhtwena mwe luti, orekma ac facsin ke alu luhn mwet Babylon ma tiacna ahkfuhlwactye God.\n10 Ke pacl inge, mwet Christian uh enenuh in arlacna taran eltahl in tiac ahkfohkfohkyeyucklac ke alu kikiacp. (Riti Sie Corinth 10:21.) Arlacna yohk srihpac kuht in sensenkihn ma inge, ke srihpen mwe ahkkuluk luhn alu kikiacp uh raunikuhtlac. Ke acn pucspucs, oasr kain in facsin, mukwikwi, ac mwe ahkfuhlwact ma kuhpahsr nuh ke mwe luti luhn alu kikiacp, oacna nuhnak inge muh oasr nguhn se ma som liki monin sie mwet tukun el misac. (Ecclesiastes 9:5, 6, 10) Mwet Christian pwacye uh fahsr liki facsin nuhkewa ma kuhpahsr nuh ke luhlahlfongi luhn alu kikiacp. * Kuht ac tiac lwelah mwe ahkkuluk luhn mwet sahyac uh in oruh kuht in fuhleack oakwuck luhn Bible ke alu nwacsnwacs.—Orekma 5:29.\n11. Meac kalmac in nwacsnwacs ke ohiyen moul lasr uh? Ac efuh kuh yohk srihpac kuht in nwacsnwacs pacl nuhkewa ke ip se inge?\n11 Ohiyen moul lasr in nwacsnwacs. In nwacsnwacs pacl nuhkewa ke ohiyen moul lasr uh, kalmac pa kuht in fahsr liki inkacnek nuhkewa ke orekma in kosro. (Riti Ephesus 5:5.) Arlacna yohk srihpac kuht in nwacsnwacs ke ohiyen moul lasr uh. In oacna ma kuht ac fah liye ke sapta se tohkoh an ke puk se inge, kuht enenuh in “kahing liki inkacnek in kosro” kuht fin luhngse in muhtana ke luhngse luhn God. Mwet suc tiac auliyak ke orekma in kosro laltahl uh ac “fah tiac ipeis ke Tohkohsrahi luhn God.” (Sie Corinth 6:9, 10, 18) Ye muhtuhn God, kain in mwet inge wi ke mwet suc “moulkihn luhmah fohkfohk.” Eltahl fin tiac ahkfalye moul laltahl in nwacsnwacs, “acn selos pa . . . misac ahkluo.”—Fwackyuk 21:8.\n12, 13. Meac kuhpahsr luhn nuhnak ac ma kuht oruh uh? Ke inkacnek fuhkah kuht kuh in sruokyacna sie nuhnak nwacsnwacs?\n12 Nuhnak lasr in nwacsnwacs. Ma kuht oruh uh kwacna tuhkuh ke ma kuht nuhnkuh uh. Kuht fin lwelah nuhnak fohkfohk in oan ke nuhnak lasr ac insiacsr, kuht ac kuh in oraclah ma na kuluk. (Matthew 5:28; 15:18-20) Tuhsruhktuh, kuht fin nwacklah nuhnak lasr uh ke ma wo ac nwacsnwacs, na ma inge ac fah mokle kuht in oruh ma wo kuh ohiyac nwacsnwacs. (Riti Philippi 4:8.) Kuht ac oruh fuhkah nuhnak lasr uh in nwacsnwacs? Sie inkacnek ma kuht kuh in nuhnkuh kac uh pa, kuht enenuh in fahsr liki kuhtwena mwe ahkengan ma ac kuh in ahkkulukye nuhnak lasr uh. * In wekuhnacng, kuht kuh in nwacklah nuhnak lasr uh ke ma nwacsnwacs ke kuht lutlutkihn Kahs luhn God ke pacl nuhkewa.—Psalm 19:8, 9.\n13 In muhtana ke luhngse luhn God, arlacna yohk srihpac kuht in tahfwelah in nwacsnwacs ke alu lasr, ohiyen moul lasr ac ke nuhnak lasr uh. Ip pucspucs ke ohiyac nwacsnwacs inge sramsramkihnyuck yohk ke kuhtuh pac sapta sahyac ke mwe rit se inge. Lwelah kuht in tuni ip se ahkahkosr inge—nwacsnwacs ke mahno ac ke ma nuhkewa lasr uh.\nKUHT AC ORUH FUHKAH MAHNOSR AC MA LASR UH IN NWACSNWCAS PACL NUHKEWA?\n14. Efuh kuh nwacsnwacs luhn mahnosr ac ma nuhkewa lasr uh tiac ma kais sie mwet ac oruh sulaclah lal nuh kac?\n14 Kalmen nwacsnwacs pa kuht ac oruh pac mahnosr ac ma nuhkewa lasr uh in nwacsnwacs pacl nuhkewa. Yac ohiyen nwacsnwacs uh sie ma kais sie mwet enenuh in oruh sulaclah lal nuh kac ac tiac elyah ke ma mwet sahyac uh nuhnkuh kuh fahk? Moh, tiac ohinge nuh sin mwet kuhlwacnsap luhn Jeova uh. In oacna ma ahkkahlwemyeyuck tari ac, nwacsnwacs lasr ke mahnosr ac ke ma nuhkewa lasr uh arlacna yohk srihpac nuh sin Jeova ke srihpen ma inge ac wo nuh sesr ac oacyacpac sang kaksak nuh sel. Srihke nuhnkuh ke mwe puhpuhlyuck se ke muhtwacwacyen mwe lutlut se inge. Kom fin liye sie tuhlihk suc fohkfohk ac tiac nahweyucklac wo ke pacl nuhkewa, pwacye lah ma inge ac oruh tiac wo nuhnak lom ke pahpah ac ninac kiyacl uh. Kuht tiac luhngse kuhtwena ma ke atacsr kuh ke ohiyen moul lasr uh in ahkkulukye pweng ma kuht fahkwack kac kuh ke Pahpah tuhmwacsr suc inkuhsrao. Kahs luhn God uh fahk: “Kuht tiac luhngse kuhtwena mwet in pahngon muh oasr ma suhtuh ke orekma lasr, ke ma inge kuht srihke in tiac oruh mwe tikuclkucl nuh sin kuhtwena mwet. A in ma nuhkewa kuht oruh, . . . tuh in kahlwem lah kuht mwet kuhlwacnsap luhn God.” (Luo Corinth 6:3, 4) Pwacnacng, kuht ac oruh in nwacsnwacs fuhkah mahnosr ac ma nuhkewa lasr uh ke pacl nuhkewa?\n15, 16. Meac kuhtuh ma enenweyuck nuh ke nwacsnwacs luhn sie mwet ke pacl nuhkewa? Enenuh in fuhkah atacn nuknuk lasr uh?\n15 Nwacsnwacs ac nahweyuck luhn kais sie mwet. Finne facsin ac ohiyen moul ke muhtuhnfacl pucspucs uh tiac oacna sie, kuht kuh in konwacack soap ac kof nwacsnwacs in yihlac kac pacl nuhkewa ac in liyacacng tuh kuht ac tuhlihk nahtuhsr uh in nwacsnwacs. Kuhtuh inkacnek wo ac nwacsnwacs uh pa ke kom ohllah poum ke soap ac kof meet liki kom mongo kuh kahl mongo, tukun kom orekmakihn lohm fahsr, ac tukun kom ahknwacsnwacsye kuh ahollah pamper luhn sie ahwowo. In owo paho ke soap ac kof, ac kuh in kosraclah mas ac molwelah moul luhn mwet. Ohiyac inge ac kuh in tulokihnyac fahsrelihk luhn mas ac wet ma arlacna srihk, in kahsruh mwet uh in tiac maskihn fohk sohrohr. Ke acn ma wacngihn lohm fahsr ke lohm we inge, sahp ac kuh in puckpuckyak sie acn in sang afihnyac ma fahsr tok in oacna ma orek ke pacl luhn mwet Israel ah.—Deuteronomy 23:12, 13.\n16 Nuknuk lasr uh enenuh pac in owo ke pacl nuhkewa tuh in nwacsnwacs ac wo. Sie mwet Christian el tiac enenuh nuknuk ma yohk molo kuh style sasuc, tuhsruhktuh in los, nwacsnwacs ac fal in nukumyuck. (Riti Sie Timothy 2:9, 10.) Kuht finne muhta oyac, kuht luhngse atacsr “in nahwelah mwe luti ke God.”—Titus 2:10.\n17. Efuh kuh lohm sesr ac ma lasr uh enenuh in nwacsnwacs ac oreklac wo?\n17 Lohm sesr ac ma lasr uh. Finne lohm sesr uh tiac arlacna kahto kuh yohk molo, tuhsruhktuh enenuh in nwacsnwacs ac oreklac wo. In oacpacna, kuht fin kahsruhsrkihn stosah soko in wucn kuht nuh ke toeni uh ac nuh ke orekma in luti uh, kuht kuh in oraclah in arlacna nwacsnwacs acn loac ac luhkuh an. Lwelah kuht in tiac muhlkuhnlah lah fin lohm sesr ac ma lasr uh nwacsnwacs, ma inge sang ma loh ke God lasr uh. Sahyen ma inge, kuht luti nuh sin mwet uh lah Jeova el sie God nwacsnwacs ac el ac fah “kuhnahoslah mwet suc kuhnahoslah facluh,” ac Tohkohsrahi lal uh ac fah ekuhllah facluh nuh ke sie paradise ke pacl na sa. (Fwackyuk 11:18; Luke 23:43) Pwacye lah, kuht luhngse atacn lohm sesr ac ma lasr uh in ahkkahlwemye nuh sin mwet sahyac uh lah finne ke pacl inge, kuht ahkpahye kuht sifacna in nwacsnwacs in fal nuh ke facl sasuc uh.\nKuht enenuh in nwacsnwacs ke mahnosr ac ma nuhkewa lasr uh\n18. Kuht ac ahkkahlwemye fuhkah suhnak nuh ke Lohm in Toeni lasr uh?\n18 Lohm in toeni lasr uh. Luhngse lasr nuh sin Jeova uh mokle kuht in ahkkahlwemye suhnak nuh ke Lohm in Toeni lasr uh, pa ingacn acn in alu lasr nuh sin God uh. Ke pacl se mwet sasuc uh tuhkuh nuh ke acn in toeni uh, kuht luhngse in wo ma eltahl liye ke acn in toeni lasr uh. Ke pacl nuhkewa, enenuh in ahknwacsnwacsyeyuck ac ahkwoyeyuck tuh in kahto ac wo acn in toeni uh. Kuht ahkkahlwemye lah kuht suhnakihn Lohm in Toeni lasr uh ke kuht karihngihn ac oruh in nwacsnwacs pacl nuhkewa. Sie kunohkohn na wo in oraclah pacl lasr in wi kahsruh ke ahknwacsnwacs ac “orekma in ahkwoye” acn in toeni uh. (Luo Chronicle 34:10) Kahs in kahsruh se inge orekmakihnyuck pac ke pacl ma kuht oruh Toeni Luhlahp lasr kuh ke kuht orekmakihn lohm sahyac nuh ke toeni inge nuhkewa.\nKUHT IN NWACSNWACS KE OHIYAC AC OREKMA FOHKFOHK\n19. In nwacsnwacs ke mahnosr, meac kuht enenuh in fahsr liki ac Bible uh kahsre kuht fuhkah in oruh ma inge?\n19 In nwacsnwacs ke mahnosr, kuht enenuh in fahsr liki ohiyac ac orekma fohkfohk nuhkewa, ma oacna sismohk, chew betel nut, sruhi, ac ono kuluk pucspucs ma ahkkulukye nuhnak luhn sie mwet. Bible uh tiac fahk orekma fohkfohk ac ma kuluk nuhkewa ma kwacna orek ke pacl inge. Tuhsruhktuh, Bible uh use kahs in kahsruh ma ac kuh in kahsre kuht in etuh puhlakihn luhn Jeova ke ma inge nuhkewa. Ke srihpen kuht etuh nuhnak luhn Jeova ke ohiyac ac orekma inge nuhkewa, luhngse lasr nuh sel uh mokle kuht in fahsr ke inkacnek ma el insewowo kac. Lwelah kuht in tuni limekohsr kahs in kahsruh luhn Bible kac inge.\n20, 21. Kain in orekma ac ohiyac fuhkah Jeova el luhngse kuht in tiac oruh? Srihpac na kuh fuhkah se oasr yohrohsr in ahkos ma inge?\n20 “Ke ma inge, mwet kuloh, ke wuhleacng inge oasr yohrohsr, lwelah kuht in sifacna ahknwacsnwacsye kuht liki ma fohkfohk nuhkewa in ikoac ac nguhn, ac in ahkwoye ma muhtahl in sahngweng sin God.” (Luo Corinth 7:1, BMK) Jeova el ac tiac luhngse kuht in oruh orekma kuluk nuhkewa ma ahkfohkfohkye mahnosr ac ahkkulukye elah lasr ac nuhnak lasr uh. Ke srihpac se inge, kuht enenuh in fahsr liki ohiyac kuh elah ma kuht pahlah kac ma etweyuck muh mwe sensen nuh ke mahnosr ac nuhnak lasr uh.\n21 Bible uh acse sie srihpac na kuh nuh sesr in “ahknwacsnwacsye kuht liki ma fohkfohk nuhkewa.” Nuhnkuh ke muhtwacwacyen Luo Corinth 7:1: “Ke wuhleacng inge oasr yohrohsr.” Wuhleacng fuhkah se inge? In oacna ke ahkkahlwemyeyuck ke fuhs ekahsr meet inge, Jeova el wuhlelah ma inge: “Nga fah insewowo in eis kowos. Nga ac fah pahpah tomowos.” (Luo Corinth 6:17, 18) Srihke luhmahlah ke nuhnak lom an: Jeova el wuhlelah muh el ac fihlikowi ye karihngihnyuck lal ac el ac luhngse kom oacna sie pahpah suc luhngse tuhlihk mukul kuh muhtwacn se nahtuhl. Tuhsruhktuh, Jeova el ac fah ahkpwacyeye wuhlelah nuhkewa inge kom fin fahsr liki kuhtwena ma ma ac kuh in ahkfohkfohkye kuh ahkkulukye ‘monum ac nguhnum.’ Sie sulaclah na kuluk pa in lwelah ohiyac kuh orekma kuluk in eislah fototo wo ac sacohk lom nuh sin Jeova!\n22-25. Kahs in kahsruh fuhkah ke Bible uh ac kuh in kahsre kuht in fahsr liki ohiyac ac orekma fohkfohk?\n22 “Kom fah luhngse Leum [Jeova] God lom ke insiom kewa, ke nguhnum kewa, ac ke nuhnkom kewa.” (Matthew 22:37) Jesus el fahk muh pa inge masap se ma yohk srihpac emeet uh. (Matthew 22:38) Arlacna fal kuht in ahkkahlwemye kain in luhngse inge nuh sin Jeova. In ahkkahlwemye lah kuht luhngse el ke insiacsr kewa, nguhnasr kewa ac nuhnkacsr kewa, kuht enenuh in fahsr liki orekma ma ac kuh in ahkfototoyelah moul lasr kuh ahkmuhnahsyelah kuhiyen nuhnak lasr uh.\n23 “[Jeova] pa sang moul ac momong ac ma nuhkewa nuh sin mwet nuhkewa.” (Orekma 17:24, 25) Moul lasr uh sie mwe sang sin God me. Kuht luhngse El suc acse moul nuh sesr, pwacnacng kuht luhngse in ahkkahlwemye suhnak nuh ke mwe sang se inge. Kuht fahsr liki kuhtwena ohiyac kuh orekma ma ac mwe sensen nuh ke mahnosr, mweyen kuht akihlen lah kain in orekma inge ahkkahlwemye lah wacngihn suhnak nuh ke mwe sang se inge ke moul.—Psalm 36:9.\n24 “Kom fah luhngse mwet tuhlan lom oacna kom luhngse kom sifacna.” (Matthew 22:39) Ohiyac ac orekma fohkfohk uh kwacna ahkkulukye mwet se ma oruh an ac oacyacpac mwet suc raunellah uh. Ke sie mwe puhpuhlyuck, arlacna yohk mwe sensen ke pacl se sie mwet el ngusrok fofosr ke paip ma sie pacna mwet el mokko. Mwet se suc ahkngalye mwet suc muhta siskacl uh, el kuhnahoslah masap luhn God in luhngse mwet tuhlan lasr. Ke orekma lal uh, el ahkkahlwemye lah el tiac pwacye ke pacl ma el fahk muh el luhngse God.—Sie John 4:20, 21.\n25 “Ahkacsmakihnyaclos tuh elos in puhsisacl nuh sin mwet kol ac mwet wal fuhlwact, in ahksolos.” (Titus 3:1) Ke acn pucspucs, sie mwet el kuhnahoslah masap ke el sruok kuh orekmakihn ono kuluk. In oacna mwet Christian pwacye, kuht tiac sruok kuh orekmakihn kuhtwena ono kuluk.—Rome 13:1.\n26. (a) Meac kuht enenuh in oruh, tuh kuht in muhtana in luhngse luhn God? (b) Efuh kuh inkacnek se ma wo emeet in moulkihn moul lasr uh pa ke kuht kwacfeacng in nwacsnwacs ye muhtuhn God?\n26 In muhtana ke luhngse luhn God, kuht enenuh in nwacsnwacs pacl nuhkewa, tiac ke ip se kuh luo na, tuhsruhktuh ke ip nuhkewa ke moul lasr uh. In sislah ac tiac oruh ohiyac kuh orekma fohkfohk, sahp ac tiac fihsracsr, tuhsruhktuh kuht kuh. * Pwacye, pa inge inkacnek se ma wo emeet in moulkihn moul lasr, mweyen Jeova el luti kuht ke ma ac wo nuh sesr uh. (Riti Isaiah 48:17.) Yohk liki ma inge, ke kuht kwacfeacng in nwacsnwacs kuht kuh in puhla mwe insewowo ma tuhkuh ke kuht etuh lah kuht ahkinsewowoye God suc kuht luhngse, ac muhtana in luhngse lal.\n^ par. 2 Kahs Hebrew ke “nwacsnwacs” kuhtuh pacl uh ahkuhtweyac ke luhmah kuh atac, tuhsruhktuh inkaiyen pacl uh ma inge kalmackihnyuck nuh ke ohiyen moul kuh alu lasr uh.\n^ par. 10 Liye Sapta 13 ke puk se inge nuh ke kuhtuh mwe ahkuhtweyac ke mwe ahkfuhlwact ac facsin pucspucs ma mwet Christian pwacye uh fahsr liki.\n^ par. 12 Sapta 6 ke mwe rit se inge ahkuhtweyac lah kom ac sulaclah fuhkah mwe ahkengan wo.\n^ par. 26 Liye pohk se inge “ Yac Nga Kwacfeacng In Oruh Ma Wo?” ac “ God El Kuh In Oruh Ma Nuhkewa.”\nYAC NGA KWACFEACNG IN ORUH MA WO?\nKahs in kahsruh luhn Bible: “Nga arulacna ahkkweye monuk ke puohpoh, ac sifacna karihngihnyuc tuh nga in tiac suhfallac tukun nga fahkwack Pweng Wo ac pwacnma mwet nuh ke moul in srihke.”—Sie Corinth 9:27.\nKe pacl se nga puhla kena luhk in oruh sie ma kuluk, yac nga puhruhe siyuck ke kuh luhn God in kahsreyuc lain kena kuluk se inge?—Matthew 6:13.\nMwet fuhkah nga asruoki nuh se? Yac petsac nga liye, ac on ma nga lohng uh ahkkulukye kwacfeacng luhk in tiac oruh ma kuluk?—Sie Peter 4:3, 4.\nEfuh kuh orekma wo lasr uh tiac kuh in afihnyac orekma kuluk lasr uh kuh use suwohs lasr in oruh ma kuluk?—Matthew 23:25-28.\nEfuh kuh nga pihlacsraclah nga in kweok oacna Jesus in oruh ma luhngse luhn God?—Sie Peter 2:21; 4:1.\nNga ac ahkuhtweyac fuhkah nuh sin sie mwet ke srihpac luhk in tiac sismohk?—Rome 12:1, 2.\nYac nga etuh lah srackna oasr finsrak luhk in kuhtanglah, finne nga puhtatlac ac sifwil oruh sie orekma kuluk?—Rome 7:21-25.\n“GOD EL KUH IN ORUH MA NUHKEWA”\nHelen * el fahk, “Ke nga yac 15, lwen nuhkewa nga sismohk ac wi kawuck pac luhk ah nihmnihm ke sahflahiyen wik nuhkewa. Ac tok, nga finne eklac sie ninac suc lolacp ac oasr tuhlihk tolu nuhtihk, nga pahlah ke orekmakihnyen cocaine. Moul luhk uh nwacnwaclah ke ma upac pucspucs. Tuhsruhktuh, ke nga muhtwacwacack in lutlut Bible ac ke srihpen kahsruh luhn Jeova nuh sihk, nga muhtwacwacack in moulkihn sie moul nwacsnwacs ac nga kuhtanglah ke kwacfeacng luhk in sislah ono kuluk ma nga orekmakihn ac. Ma na upac se nuh sihk pa ingacn, yohk na in tiac sifwil orekmakihn cocaine. Nga muh fin tiac ke kahsruh luhn Jeova nuh sihk, nga ac tiac kuh in sifacna ekuhllah moul luhk uh. Tuhsruhktuh ingena, nga kuh in fahk na pwacye lah ke srihpen ma sikyak ke moul luhk uh, nga liye na pwacye mwe ahkpwacyeye nuh ke kahs lal Jesus inge: ‘God El kuh in oruh ma nuhkewa.’”—Matthew 19:26.\n^ par. 67 Inen mwet inge ikihlyucklac.


Ngwetoht nuh Met ac Luhlahlfongi - Sel Elder Edward Dube\nYe muhtuhn Leum, tiac ma se pa lah meac kuht oruh met kuh lah kuht oasr oyac met tuhsruhk yohk pa lah kuht kena som nuh oyac.\nKe nga tuhlihk mukul orekma yurin ninac kiyuck ke imac, el luti yuc sie sin lesin ma yohk srihpac emet ke moul uh. Paht in lututacng, faht ah oasr lucng ac kuht orekmakihn o in imac ke pacl nga muh arulacna loes. Nga tui in ngwetlah nuh ke ma kuht orwaclah tari ah ac fahk nuh sin ninac kiyuck, “Ngwetwacng nuh ke ma nuh kwewa kuht orwaclah!” Ninac el tiacna topuk. Ke nuhnak muh el tiacna lohng yuh, nga sifilpac fahk ma nga fahk ah lihksreni kuhtuh. El srwackna tiacna topuk. Ahkyohkye puhsra kuhtuh srihk, nga sifilpac fahk. Sahflahiyac, el forma nuh sihk ac fahk, “Edward, nimet ngwetlah nuh tok. Ngwetoht nuh met nuh ke ma kuht srwackna enenuh in oruh.”\nTamuhlwel ac tahmtahel sacohk wiyuck, olwelah ma kuht orwaclah yurin Leum ke kuht pacptaislac ah, in mwet loh luhn God pacl nuh kwewa, ke ma nuh kwewa, ac in acn nuh kwewa ma kuht ac oasr kac (liye Mosiah 18:9), sie olweacng ke lusen moul uh. Prestuhn Dieter F. Uchtdorf el fahk: “Elos suc utyak nuh ke kof luhn pacptais ac eis mwe sang luhn Nguhn Muhtahl oakiyac niyaclos nuh ke inkacnek luhn mwet tuhma lutlut ac siyuckyuck in ukwe suwohs ac nohfohn ke falken niyacn Mwet Lahngo lasr” (“Mwet Luhlahlfongi ke Puhlan Pacl Nohfohn,” Ensign kuh Liahona, Septempuh 2013, 5). Sin mwet kuhlwacnsap Lal Leum el pahngon kuht in kuhlwacnsap ke kuhtuh kunohkohn, suc ma kuht eis ke insacnweacng nohfohn. Ke fihlfihllac se orek ac sie pahng nuh ke sie pac kunohkohn uh itucklac, kuht insese ke engan ke etuh, oacna mwet mahtuh lasr ah etuh, lah “ke kuhlwacnsap luhn Leum, tiacna acn kom kuhlwacnsap tuhsruhk ohiyac” (J. Reuben Clark Jr., ke Conference Report, Eprel 1951, 154).\nOhinge ke sie prestuhn luhn stek kuh pisap se fihlfihllac, el eis fihlfihllac lal ke engan, ac ke sie kunohkohn sifilpac itucklac in kuhlwacnsap ke kuhtwena ohiyac ma Leum, sin mwet kuhlwacnsap Lal, liye tuh fal (liye Mosiah 3:19), el tiacna kutongyucklac ke ma el oruh met ah, ac el tiac pac ngwet nuh tok ac nuhnkuh muh el kuhlwacnsap fal. El tiacna tohtohlah in oruh wo, mweyen el etuh lah el fihliyac pwelucng luhn orekma wowo ke liye kahlwem muh kain orekma inge ahkinsewowoye moul ke pacl ma pahtpaht. Ac ke ma srihk uh oasr ma yohk tuhkuh (liye D&C 64:33).\nKuht nuh kwewa enenuh in orekma ke insacnweacng in srihpac wo, in oruh ma pucspucs ke kena sukohsohk lasr sifacna, ac in ahkfalyelah suwohswohs yohk (liye D&C 58:27).\nElder Jeffrey R. Holland ke U luhn Mwet Sap Singucul Luo el luti: “Ma orek met ah enenuh in etweyucklac kac tuhsruhk tiac in muhta kac. Kuht ngwet nuh tok in etwaclah ke ip ma wo emet uh ke ohiyac wo tuhsruhk tiac in sifilpac moulkihn ma puhlweyuck tari ah. Ac ke kuht etwaclah ma kuht enenuh in etwaclah uh ac us yohrohsr ma wo emet suc kuht puhlakihn ah, na kuht ngwetoht nuh met ac esam lah luhlahlfongi uh pacl nuh kwewa srihsrsrihsr nuh ke ma ac orek tohkoh” (“The Best Is Yet to Be,” Ensign, Jan. 2010, 24; or Liahona, Jan. 2010, 18).\nKe lesin in ngwetoht nuh met luhn ninac kiyuck ah srihsrsrihsr nuh ke mah liyeyuck ke acn sac, ma upac sac srihk liki ma Mwet Luhlahlfongi met ah kutong. Elder Joseph B. Wirthlin el ahkuhtweyac arulacna wo: “Ke yac 1846 ah, pucs liki [mwet] 10,000 som liki acn kapkap [luhn Nauvoo] suc ma muhsahiyuckyak ke sisken Infacl Mississippi. Ke luhlahlfongi in mwet kol pahluh ah, mwet ke Alu met ah som liki ‘Acn Kahto’ lalos ac som nuh ke acn mwesis ke acn lihkihn acn Macrike. Elos nihkihn acn na pwacye elos ac som nuh ke, lah mael ekahsr luhlah in fahsr, lah ac puhtahkah fuhfahsryucsr lalos, kuh lah meac ac oasr in moul lalos tohkohyang. Tuhsruhk elos etuh lah elos kolyuck sin Leum ac mwet kol Lal” (“Faith of Our Fathers,” Ensign, Mei 1996, 33).\nElos etuh ohiyacn ngwetoht nuh met ac luhlahlfongi. Yac singucul limekohsr met liki, kuhtuh sin mempucr inge wi ke fwackyuck se eisyuck:\nLeum el fahk muh elos nuh kwewa ahkinsewowoyeyuck suc ahkos masap Lal, finne in moul kuh in misac. Ke kuht oaru in pacl upac lasr uh, kuht ac eis opi yohk se ke tohkohsrahi inkuhsrao.\nKuht tiac kuh in liye ke muhtahsr sifacna uh—ke pacl ingena—plwacn luhn God lasr uh ke ma suc ac tuhkuh tohkoh ac wolacna ma ac tuhkuh tukun pacl upac yohk (liye D&C 58:2–3).\nKuht pac kuh in ngwetoht nuh met ac luhlahlfongi. Kuht kuh in ahokkuhnlah nohfohn solsol luhn Leum lasr, suc suli kuht ke paho ikack:\n“Fahsruh nuh yuruk, kowos nuh kwewa suc orekma ac tohtohlah, ac nga fah usot nuh suwos monglac.\n“Eis srenenuh luhk nuh fowos, ac lutlut sihk, mweyen nga fakpahp ac inse puhsisacl: ac kowos fah konwacack monglac nuh in nguhnuwos.\n“Mweyen srenenuh luhk fihsrwacsr, ac mwe utuck luhk muhlahlah.” (Matthew 11:28–30).\nMwet pahluh kuhlwacng lasr uh, Prestuhn Thomas S. Monson; mwet in kahsruh lal; ac U luhn Mwet Sap Singucul Luo uh tahfwema solsol se nuh sesr kwewa in wi orekma luhn molwelah. Mwet eklac sasuc uh, mwet fuhsr, mwet fuhsr mahtuhyak, elos suc tilac oruh orekma lalos, ac misineri ke pacl nuh kwewa uh enenuh in tuhkweni orekma fal in ahkmuhiye orekma luhn molwelah uh.\nPrestuhn Boyd K. Packer, Prestuhn luhn U luhn Mwet Sap Singucul Luo uh el tuh wi sie akuhtuhn ma kaho uh ul ma toasr, yen el etwaclah lesin se. El fahk ke ma sikyak ah: “Sie ipin sahk ahktoasryeyuck ke plak simacn: paun tausin singucul [4,535 kg]—tuhn limekohsr. … srihpac uh pa ke kaho ah in ollah ipin sahk sac fit tolu [91 cm]. … Nga akihlen siyacnyacn in kosro suc oacna sie luhpah suc arlac yohk, sienna kain tuhn, folfol-apact … kaho folfol luhlahp luhn pacl met ah.”\nKe sramsram ke ma sikyak ke akuhtuhn sac, el fahk: “Tim ah sisilac kais sie. … Kaho folfol luhlahp an tiacna eis kuhtwena acn lalos ke akuhtuhn ah! Siyacnyacn in kosro srihsrihk, tiac akihlenyuck se, tiac arulacna oacna sie luhpah lalos, ollah ipin sahk ah pacl tolu nohfohn.”\nNa el sang pac sie mwe ahkuhtweyac ke ma na ahklut ma sikyak ah: “Ma folfol luhlahp ah yohk liki ac oacna sie luhpah wo liki tim sahyac ah. Tuhsruhk kaho srihsrihk ah tuhkweni orekma ac tuhkweni mukwikwi wo liki. Eltahl tuhkweni pahtokyac srenenuh sac. Kwewana kosro lukwac ah kihluck nuh met ke pacl se pacna ac pahtok sac kihluckuhnlah ma toasr sac” (“Equally Yoked Together,” sramsram se ma ituckyang ke seminar luhn mwet ahol ipin acn, Eprel 3, 1975; ke Teaching Seminary: Preservice Readings , 30).\nKe kuht ngwetoht nuh met ac luhlahlfongi, kuht enenuh kain tuhkweni orekma se pacna inge in ahkmuhiye orekma luhn molwelah ke kuht suli mwet ngiac in fahsruh nuh yurin Kraist. Ke kuh lasr sifacna uh, kuht enenuh in ukwe kahs in kahsruh luhn Prestuhn Dieter F. Uchtdorf in “tu fototo nuh sie ac sruhkwack ke acn kuht tu we” (“Lift Where You Stand,” Ensign kuh Liahona, Nohfuhmpuh 2008, 56). Kuht kuh in konwacack kuh nohfohn lasr, oacpacna liyeyuck sel Elder L. Tom Perry ke U luhn Mwet Singucul Luo ah: “Ke nga som muhtwacta ke Alu uh nga fwefwelac ke ma wo nuh kwewa ma orek. Tuhsruhk nga tiacna puhla muh kuht, ke un mwet, moul fal nuh ke kuh pwacye lasr. Puhla luhk pa lah kuht tiac tuhkweni orekma pacl nuh kwewa, lah kuht srwackna fosrngah yohk ke finsrak ke kaksyak ac wo ohiyac luhn kais sie, ac ahkkahlwemye fosrngah srihklaclac ke finsrak luhn mwet nuh kwewa in muhsaheack tohkohsrahi luhn God” (“United in Building the Kingdom of God,” Ensign, Mei 1987, 35).\nLwelah kuht nohfohn in tuhkweni nuh sie ke srihpac sefanna in oruh in oasr moul kawihl ac moul ma pahtpaht luhn mwet (liye Moses 1:39).\nMwet Lahngo lasr, Jisus Kraist, suc liye ke muhtwacwacack nuh ke sahflah, etuh arulacna wo inkacnek El ac ut nuh Gethsemane ac Golgotha ke El fahk, “Wacngihn mwet, fin muhtwacwacack in pihkihn imac lal ke plao, ac tapuhllah nuh tok, fal nuh ke tohkohsrahi luhn God” (Luk 9:62). Ye muhtuhn Leum, tiac ma se pa lah meac kuht oruh met kuh lah kuht oasr oyac met tuhsruhk yohk pa lah kuht kena som nuh oyac.\nMwe luti in kol lasr uh lutiyuck nuh sesr sin Mwet Pahluh Joseph Smith: “Mwe luti yohk srihpac ke luhlahlfongi lasr pa fahkwack luhlahlfongi luhn Mwet Sap ac Mwet Pahluh, kacl Jisus Kraist, muh El misac, pihkihnyucki, ac sifilpac moulyak ke lwen se ahktolu, ac sowack nuh lucng; ac ma nuh kwewa sahyac suc ma ke luhlahlfongi lasr uh ma na weacng” (Teachings of Presidents of the Church: Joseph Smith , 49).\nNga fahkwack luhlahlfongi muh ke kuht ukwe srihkasrak luhn Mwet Lahngo lasr, Jisus Kraist, ac sruhkwack pahosr ke mukwikwi in ahkkweye mwet pahluh kuloh lasr, Prestuhn Thomas S. Monson, kuht ac konwacack mihs, ohiyac wo, ac engan, ac kuht fah kang ma wo luhn acn (Zion) ke lwen sahflah inge (liye D&C 64:34). Ke inen Jisus Kraist, amen.


BIBLE MUTAL MATTHEW 11\nMwet Supweyukla Sel John Baptais\n1 Tukun Jesus el fahk kas inge nu sin mwet tumal lutlut singoul luo, el som liki acn sac in luti ac fahkak in siti ma oan apkuran nu in acn sac.\n2 Ke John Baptais el lohng in presin ke ma Christ el oru inge, el supwala kutu sin mwet tumal lutlut nu yorol. 3 Ac elos siyuk sin Jesus ac fahk, “Fahkma nu sesr, ya kom pa el su ac fah tuku, ku kut ac soano sie pacna?”\n4 Jesus el topuk ac fahk, “Folokot ac fahk nu sel John ma kowos lohng ac liye inge: 5 mwet kun elos ku in liye, mwet ul elos ku in fahsr, mwet musen lepa elos aknasnasyeyukla, mwet sulohngkas elos ku in lohng, mwet misa elos akmoulyeyukyak, ac Pweng Wo uh lutiyuk nu sin mwet sukasrup. 6 Fuka lupan insewowo lalos su tia alolo keik!”\n7 Ke mwet lal John elos mukuiyak in som, Jesus el sramsram kacl John nu sin u lulap sac ac fahk, “Ke kowos tuh som nu yorol John nu yen mwesis ah, mea kowos tuh finsrak mu kowos ac tuh liye? Ya soko ah ma kusrusr ke eng uh? 8 Mea kowos som in liye ah? Ya sie mwet su yunla ke nuknuk kato? Mwet ma nukum nuknuk kato uh elos muta inkul fulat sin tokosra! 9 Fahkma nu sik, mea kowos som in liye uh? Ya sie mwet palu? Aok pwaye, tusruktu nga fahk nu suwos, el su kowos liye ah fulat liki na sie mwet palu. 10 Mweyen John pa mwet se Ma Simusla uh fahk kacl: ‘Nga ac supwaot mwet sulkakin se luk meet liki kom, in tuh sakunla inkanek lom uh.’ 11 Pwayena nga fahk nu suwos, tuh John Baptais el fulat liki kutena mwet su moul oemeet me. Tusruktu, el su pusisel oemeet in Tokosrai lun kusrao el fulat lukel John. 12 Oe ke pacl John el mutawauk in luti nwe misenge, yohk mwe akkeok sikyak in lain Tokosrai lun kusrao, ac mwet sulallal elos kena sikulya ma lungse lun God uh. 13 Meet liki pacl lal John, mwet palu ac Ma Sap lal Moses uh fahkak ke Tokosrai uh, 14 ac kowos fin lulalfongi ke kas lalos inge, na John pa Elijah su tuh oasr fahkyen tuku lal uh. 15 Ke ma inge kowos porongo, fin oasr srewos!\n16 “Na inge, mea nga ac ku in luma mwet in pacl inge uh nu kac? Elos oana tulik srisrik su muta ke nien kuka uh. Sie un tulik uh wowo nu sin sie pac u, ac fahk, 17 ‘Kut nikaruru nu sumtal, a komtal tiana srosro nu kac! Ac kut yuk on in asor, a komtal tiana tung!’ 18 Ke John el tuh tuku, el lalo ac tia nim wain, ac mwet nukewa fahk, ‘Oasr ngun fohkfok in el!’ 19 Ac ke Wen nutin Mwet el tuku, el mongo ac nim, ac mwet nukewa fahk, ‘Liye mwet se inge! El sie mwet kainmongo ac nim wain, sie mwet kawuk nu sin mwet eisani tax ac mwet koluk saya!’ Tusruktu, lalmwetmet lun God uh akpwayeyuk ke fahko la.”\nSiti Su Tia Lulalfongi\n20 Mwet in acn ma Jesus el oru inkaiyen orekma usrnguk lal we elos tiana forla liki ma koluk lalos, ouinge el kai acn inge. 21 El fahk, “We nu suwos, mwet Chorazin! We nu suwos, mwet Bethsaida! Orekma usrnguk ma orek yuruwos uh funu orek in acn Tyre ac Sidon, mwet we uh lukun nokomang na nuknuk yohk eoa oengi tari, ac okoaung apat nu fin sifalos in akkalemye lah elos forla liki moul koluk lalos! 22 Pwayena nga fahk nu suwos lah ke Len in Nununku, God El fah akkalemye pakomuta lal nu sin mwet Tyre ac Sidon liki kowos! 23 A funu kowos, mwet Capernaum! Ya kowos lungse akfulatye kowos sifacna nu inkusrao? Kowos ac fah sisila nu in hell! Orekma usrnguk ma orek yuruwos uh funu orek in acn Sodom, acn we lukun srakna oan nwe misenge! 24 Tuh nga fahk nu suwos lah ke Len in Nununku, God El fah akkalemye pakomuta lal nu sin Sodom liki kowos!”\nFahsru Nu Yuruk Ac Eis Mongla\n25 In pacl sac Jesus el fahk, “Papa, Leum lun kusrao ac faclu! Nga kulo nu sum tuh kom ikasla nu sin mwet nikin ma su kom okanla liki mwet lalmwetmet ac mwet etu. 26 Aok, Papa, ma inge orek fal nu ke lungse lom.\n27 “Papa tumuk El ase nu sik ma nukewa. Wangin mwet etu ke Wen, a Papa mukena; ac wangin pac mwet etu ke Papa, a Wen mukena, ac elos su Wen el sulela in fahkulak nu se.\nNu suw 28 “Fahsru nu yuruk, kowos su orekma ac totola, tuh nga fah sot mongla nu suwos. 29 Eis srenenu luk nu fowos ac lutlut sik, tuh nga fakpap ac inse pusisel; ac kowos fah konauk mongla. 30 Tuh srenenu luk fisrasr, ac mwe utuk luk mulala.”


BIBLE MUTAL MARK 7\n☰ MARK 7 ◀ ▶\nLuti Lun Mwet Matu Oemeet Ah\n1 Kutu mwet Pharisee, oayapa kutu mwet luti Ma Sap ma tuku Jerusalem me, elos tukeni nu yurin Jesus. 2 Ac elos liye lah kutu sin mwet tumal lutlut elos mongo ke elos tiana aknasnasye paolos in oana ouiya se ma mwet Pharisee elos oakiya nu sin mwet uh.\n3 (Tuh mwet Pharisee ac mwet Jew nukewa elos oru oana ke mwet matu lalos tuh luti nu selos: elos tia ku in mongo elos fin tia aknasnasye paolos oana oakwuk lalos; 4 ku tia pac kang kutena ma su tuku nien kuka me elos fin tia aknasnasye meet. Ac elos akfalye pac ouiya puspis ma elos eis sin mwet matu lalos, oana ouiya nu ke aknasnasye cup, tup, ahlu bronze, ac mwe oan.)\n5 Ouinge mwet Pharisee ac mwet luti Ma Sap elos siyuk sel Jesus, “Efu ku mwet tomom lutlut elos tia fahsr fal nu ke mwe luti ma kut eis sin mwet matu lasr, a elos mongo ke paolos tia aknasnasyeyukla?”\n6 Jesus el fahk nu selos, “Pwayena kas in palu lal Isaiah keiwos! Kowos mwet wosounkas, oana ma el simusla ke el fahk,\n‘God El fahk, Mwet inge sunakinyu ke kas lalos,\nA insialos loesla likiyu.\n7 Wangin sripa elos in alu nu sik,\nMweyen elos luti oakwuk ma mwet uh orala\nOana in ma sap luk!’\n8 “Kowos pilesru ma God El sapkin, ac ukwe mwe luti lun mwet uh.”\n9 Ac el fahk pac nu selos, “Kowos arulana usrnguk in konauk inkanek in sisla ma sap lun God tuh kowos in sruokyana kas matu lowos. 10 Tuh Moses el fahk, ‘Sunakin papa tomom ac nina kiom,’ oayapa el fahk, ‘El su selngawi papa tumal ku nina kial, fah anwuki el.’ 11 A kowos fahk mu sie mwet fin oasr ma el ku in sang kasru papa ku nina kial, a el fahk mu ‘Corban,’ (kalmac pa, Itukyang nu sin God), 12 na kowos fuhlella mu el tia enenu in kasru papa tumal ku nina kial. 13 Ke kowos oru ouinge, kowos aklusrongtenye kas lun God ke kowos luti nu sin mwet uh oakwuk lun mwet matu lowos. Ac oasr pac ma puspis ouinge ma kowos oru.”\nMa Su Oru Sie Mwet In Fohkfok\n14 Na Jesus el sifil pangonma un mwet uh nu yorol ac fahk nu selos, “Kowos nukewa in porongeyu ac kalem kac. 15 Tia ma ilyak nu in sie mwet pa ku in akfohkfokyal, a ma su illa liki sie mwet pa ac akfohkfokyal. 16 Kowos in porongo, fin oasr srewos.]”\n17 Ke el som liki un mwet uh ac ilyak nu in lohm uh, mwet tumal lutlut elos siyuk elan aketeya pupulyuk se inge. 18 Ac el fahk nu selos, “Ya kowos nikin oapana mwet uh? Mea, kowos tia kalem lah wangin kutena ma su ilyak nu in mwet se ku in akfohkfokyal, 19 mweyen mau tia ilyak nu in nunak lal, a nu insial ac illa liki insial.” (Ke el fahk ouinge, el akkalemye lah mwe mongo nukewa nasnas in mongo kac.)\n20 Ac El sifilpa fahk, “Ma su illa liki sie mwet pa ac akfohkfokyal. 21 Tuh liki insien sie mwet nunak koluk uh sikyak ma kolol in kosro, pisrapasr, akmas, 22 kosro inmasrlon mwet payuk, rapku, oru ouiya koluk; kutasrik, elah koluk, ngetnget in mwel, lesrik, inse fulat, ac supoklot. 23 Ma koluk inge nukewa tuku luin sie mwet ac akfohkfokyalla.”\nLulalfongi Lun Sie Mutan\n24 Na Jesus el illa ac som nu in acn apkuran nu ke siti Tyre. El utyak nu in sie lohm ac tia lungse mwet uh in etu lah el oasr we, tusruktu el koflana wikla. 25 Ac sie mutan su acn natul oasr ngun fohkfok yorol, ke el lohng ke Jesus, el sulaklak na tuku nu yorol ac putati nu ke nial. 26 Mutan sac el sie mutan pegan su isusla in acn Phoenicia in facl Syria. El kwafe sin Jesus elan sisla demon uh liki acn natul. 27 A Jesus el topuk ac fahk, “Lela kut in kiteya tulik uh meet. Tia wo in eisla mongo nun tulik ac sisla nu sin kosro ngalngul.”\n28 Mutan sac topuk ac fahk, “Aok Leum, tusruktu finne kosro ngalngul ye tepu uh, elos kang pac kutkut in mongo nun tulik uh.”\n29 Ouinge Jesus el fahk nu sel, “Ke sripen top lom an, folokla nu in lohm sum ac kom ac fah liye lah demon sac illa tari liki acn nutum!”\n30 Na mutan sac som nu lohm sel ac liye lah tulik se natul ah oan fin mwe oan kial, ac demon sac som lukel tari.\nJesus El Akkeyala Sie Mwet Sulohngkas Su Tia Ku In Kaskas\n31 Ac Jesus el sifil som liki acn atulani in acn Tyre ac fahsr sasla acn Sidon nu ke Lulu Galilee, ut ke inkanek ma fahsr nu ke Siti Singoul ah.* 32 Kutu mwet elos use sie mwet sulohngkas ac kas lohlo nu yurin Jesus, ac elos kwafe sel tuh elan filiya paol nu facl. 33 Ac Jesus el usalla liki un mwet uh nu yen eltal mukena we, na el sang kufinpaol nu insracl, ac el anila ac kahlye lohul. 34 Na Jesus el ngetak nu inkusrao ac saola ac fahk nu sin mwet sac, “Ephphatha”, oana fahk, “In ikakla!”\n35 In pacl sacna sren mukul sac ikakla, ac ma kapriyen lohul taltalla, ac el kaskas kalem. 36 Na Jesus el sap ku nu sin mwet uh elos in tia fahk nu sin kutena mwet. A ke el akyokye in wili tuh elos in tia fahk, elos arulana akyokye fahkak lalos ke ma el oru. 37 Ac elos nukewa su lohng kac, elos arulana lut ac fahk, “Ma nukewa el oru uh wolana! El oru mwet sulohngkas in ku in lohng, ac mwet kofla kas in ku in kaskas!”\n* 7:31 Siti Singoul ah: Liye ke Matthew 4:25.\n◀ ☰ ▶


BIBLE MUTAL MWET NUNUNKU 1\nTukakinyen Book Lun Mwet NUNUNKU\nBook lun Mwet Nununku orekla ke kais sie sramsram ma sikyak inmasrlon pacl se mwet Israel elos mweuni acn Canaan nwe ke pacl se ma mutawauk in oakwuki tokosra nu fin acn Israel. Kais sie sramsram inge srumun ke orekma pwengpeng lun mwet kol lalos in pacl sac, ac yokna kaclos su kololos ke pacl in mweun. Elos tuh pangon mwet kol inge “mwet nununku.” Sie selos su eteyuk yohk pa Samson. Sramsram kacl an oasr in chapter 13 nu ke 16.\nMwe luti yohk su kut eis in book se inge pa ke pacl mwet Israel elos oaru ac pwaye nu sin God, na wangin mwe sensen yohk sikyak nu selos. Tuh pacl nukewa elos soaru nu sin God ac sesuwos orekma lalos, na ongoiya lulap sikyak nu selos. Tusruktu elos finne soaru nu sin God ac sun ongoiya, God El akola pacl nukewa in molelosla ke elos fin auliyak ac sifil forla nu sel.\nKais sie ma yohk ma sikyak meet liki misa lal Joshua 1:1—2:10\nMwet nununku lun Israel 2:11—16:31\nKutu pac ma sikyak in pacl sac 17:1—21:25\nSruf Lal Judah Ac Sruf Lal Simeon Sruokilya Adonibezek\n1 Tukun misa lal Joshua, mwet Israel elos siyuk sin LEUM GOD, “Su inmasrlon sruf inge ac tufah fahsr meet in mweun lain mwet Canaan?”\n2 Ac LEUM GOD El topuk, “Sruf lal Judah pa ac fahsr meet. Nga ac sang tuh in elos pa nununku acn we.”\n3 Mwet in sruf lal Judah elos fahk nu sin mwet in sruf lal Simeon, “Fahsru wi kut som nu in acn se ituku nu sesr, kut tukeni mweuni mwet Canaan, na kut fah wi kowos pac nu ke acn se itukot nu suwos.” Na sruf lal Simeon 4 ac sruf lal Judah elos tukeni som mweun. LEUM GOD El sang kutangla nu selos fin mwet Canaan ac mwet Periz, ac oayapa elos kutangla singoul tausin mwet in acn Bezek. 5 Elos konalak Adonibezek ingo ac mweunel. 6 El kaingla, tusruktu elos ukwal nwe sruokilya ac pakela kuf lulap ke paol ac ke nial ah kewa. 7 Ac Adonibezek el fahk, “Tokosra itngoul su kufla kuf lulap ke paolos ac nialos, elos tuh eis kutkut in mongo ye tepu luk. Na pa inge God El furokma nu sik ma nga tuh oru nu selos.” Ac elos usalla nu Jerusalem ac el misa we.\nSruf Lal Judah Sruokya Acn Jerusalem Ac Hebron\n8 Mwet in sruf lal Judah elos mweuni acn Jerusalem ac sruokya. Elos uniya mwet we, ac esukak siti sac. 9 Tukun ma inge elos som mweuni mwet Canaan su muta fineol uh ac pe eol uh ac acn mwesis nu eir. 10 Elos fahsryak lain mwet Canaan su muta in siti se pangpang Hebron, su mwet meet ah pangon Kiriath Arba. Elos kutangla ota tolu inge: Sheshai, Ahiman, ac Talmai.\nOthniel El Sruokya Siti Debir\n11 Tukun ma inge, mwet in sruf lal Judah elos som ac mweuni siti Debir, su pangpang Kiriath Sepher in pacl sac. 12 Sie sin mwet ingan, su pangpang Caleb, el fahk, “Nga ac elsalang Achsah, acn se nutik, tuh elan payuk nu sin mukul se ma ac sruokya siti Kiriath Sepher.” 13 Othniel, wen natul Kenaz su tamulel fusr wial Caleb, el kutangla acn Debir, na Caleb el eisalang Achsah tuh elan mutan kial. 14 In len in marut laltal ah, Othniel el kwafe sel Achsah elan siyuk sin papa tumal ah ke sie ipin acn. Na ke Achsah el fani liki donkey natul, Caleb el siyuk sel lah oasr ma el lungse. 15 Na Achsah el fahk, “Nga lungse kutu luf in kof. Acn ma kom ase luk meet ah acn na pao.” Na Caleb el sang lal unon in kof su oan lucng ac ten in acn Gulloth.\nKutangla Lun Sruf Lal Judah Ac Sruf Lal Benjamin\n16 Mwet Ken, su sou lun papa tumun mutan kial Moses, elos wi mwet Judah som liki acn Jericho, siti in sak palm, nu yen mwesis nu eir, su oan sisken acn Arad in Judah. Ingo elos oakwuki muta inmasrlon mwet Amalek. 17 Mwet Judah elos wi mwet Simeon som mweuni mwet Canaan su muta in siti Zephath. Elos selngawiya siti sac, ac kunausla, ac sang inen acn sac Hormah.* Hormah: kalmen ine se inge in kas Hebrew pa “kunausten.” 18 Mwet Judah elos sruokya acn Gaza ac Ashkelon ac Ekron wi acn nukewa ma oan raunela acn inge. 19 LEUM GOD El kasrelos mwet Judah, ac elos sruokya acn fineol uh, tusruktu elos koflana lusak mwet ma muta acn tupasrpasr, mweyen oasr chariot osra natulos. 20 In oana ma Moses el tuh sapkin ah, acn Hebron tuh itukyang lal Caleb su tuh lusak sou tolu natul Anak ah. Jos 15:13–14 21 Tusruktu mwet in sruf lal Benjamin elos tuh tiana lusak mwet Jebus ma muta Jerusalem, oru mwet Jebus inge srakna muta inmasrlon sruf lal Benjamin nwe misenge. Jos 15:63; 2 Sam 5:6; 1 Chr 11:4\nSruf Lal Ephraim Ac Sruf Lal Manasseh Sruokya Acn Bethel\n22 Sruf lal Ephraim ac sruf lal Manasseh elos som ac lain acn Bethel, ac LEUM GOD El welulos. 23 Elos supwala mwet kalngeyuk nu Bethel (inen siti sacn meet pa Luz). 24 Ac ke mwet kalngeyuk inge liye sie mwet illa liki siti uh, elos fahk nu sel, “Fahkma nu sesr lah kut ac utyak fuka nu in siti uh, na kut ac kulang nu sum.” 25 Na mwet sac fahkang nu selos, na mwet Ephraim ac mwet Manasseh inge elos uniya mwet nukewa in siti sac sayen mwet se ma kasrelos ah ac sou lal ah. 26 Tok mwet sac som nu in acn sin mwet Hit ac musaeak siti se we, ac pangon acn sac Luz. Srakna pangpang acn sac Luz nwe misenge.\nPa Inge Mwet Ma Tiana Lisyukyak\n27 Sruf lal Manasseh tuh tiana lusak mwet ma muta in siti Beth Shan, Taanach, Dor, Ibleam, Megiddo, ac acn ma oan apkuran nu in acn inge. Oru mwet Canaan elos mutana in facl sac. Jos 17:11–13 28 Ke mwet Israel elos kui, na elos sang orekma na upa nu sin mwet Canaan inge, tusruktu elos tiana luselosla.\n29 Sruf lal Ephraim elos tiana lusak mwet Canaan su muta in siti Gezer, oru mwet inge elos mutana inmasrlolos. Jos 16:10\n30 Sruf lal Zebulun tuh tiana lusak mwet muta in siti Kitron ac Nahalal, oru mwet Canaan inge elos srak pacna mutana inmasrlolos, tusruktu akkohsyeyuk elos in orekma nu sin mwet Zebulun.\n31 Sruf lal Asher tuh tiana lusla mwet muta in siti Acco, Sidon, Ahlab, Achzib, Helbah, Aphek, ac Rehob. 32 Mwet ke sruf lal Asher elos tuh wi na mwet Canaan inge muta, ke sripen elos tiana luselosla.\n33 Sruf lal Naphtali tiana lusla mwet ma muta in siti Beth Shemesh ac Bethanath. Mwet Naphtali inge wi na mwet Canaan inge muta, tusruktu elos akkohsyelos in orekma nu selos.\n34 Mwet Amor elos lusak mwet in sruf lal Dan nu fineol uh, ac tia lela elos in tuku nu yen tupasrpasr uh. 35 Mwet Amor elos mutana in Aijalon, Shaalbim, ac Fineol Heres, tusruktu sruf lal Ephraim ac Manasseh elos leum faclos ac akkohsyelos in orekma nu selos.\n36 Masrol ke acn Edom ac Ephraim mutawauk ke acn Sela fahsryak nu epang ac sasla ke Innek In Utyak Nu Akrabbim.\n*1:17 Hormah: kalmen ine se inge in kas Hebrew pa “kunausten.”\n1:20 Jos 15:13–14\n1:21 Jos 15:63; 2 Sam 5:6; 1 Chr 11:4


BIBLE MUTAL ISAIAH 16\nWanginla Finsrak Lun Acn Moab\n1 Mwet Moab su muta in acn mwesis in siti Sela, elos supwala soko sheep fusr in mwe lung nu sin mwet se su leum in acn Jerusalem. 2 Elos muta soano pe Infacl Arnon, ac foroht forma oana won su lillilyak liki ahng lalos.\n3 Elos fahk nu sin mwet Judah, “Fahk nu sesr lah mea kut ac oru. Loangekutla oana soko sak su luliya acn uh in pacl fol ke infulwen len, ac lela kut in mongla ye lulin karinginyuk lowos. Kut mwet kakaing. Wikinkutla yen wangin mwet ac konekutyak we. 4 Lela kut in muta in acn suwos. Molikutla liki mwet su kena unikutla.”\n(Mwe akkeok ac kunausten ac fah tui, ac mwet ma kunausla facl se inge ac fah som. 5 In pacl sacn, sie sin fwilin tulik natul David ac fah tokosra, ac el ac fah kol mwet uh ke inse pwaye ac ke lungse. El ac fah sa na in oru ma pwaye, ac el ac liye tuh nununku suwohs in orek.)\n6 Mwet Judah elos fahk, “Kut lohng tari ke luman inse fulat lun mwet Moab uh. Kut etu lah elos enum ac ngetnget lucng, tusruktu konkin lalos uh wangin sripa.”\n7 Mwet Moab ac fah tung ke sripen mwe keok nu selos. Elos nukewa ac fah tung ke elos ac esamak mongo yuyu ma elos tuh kang in acn Kir Heres. Ac fah wanginla finsrak lalos. 8 Ima ma apkuran nu Heshbon ac ima in grape lun acn Sibmah kunausyukla. Wain ke ima in grape inge pa tuh oru mwet leum lun mutunfaclu sruhila. Sie pacl ah, lah ke ima inge lahelik nwe sun acn Jazer, ac som nu layen kutulap in acn mwesis, oayapa nu roto layeno liki Meoa Misa. 9 Inge nga tungi ima lun acn Sibmah oana ke nga tungi acn Jazer. Sroninmutuk sororla ke acn Heshbon ac Elealeh, mweyen wangin kosrani in oru mwet we in engan. 10 Wanginla mwet engan pacl inge in ima wowo uh. Wanginla mwet sasa, ku on in ima in grape lalos. Wangin mwet fut grape mwe orek wain. Pusren sasa ke engan wanginla. 11 Nga sasao ke acn Moab, ac yohk asor luk ke acn Kir Heres. 12 Mwet Moab elos arulana totola in som nu fineol ac nu ke acn in alu lalos in pre, a wangin sripen ma elos oru inge.\n13 Pa inge kas ma LEUM GOD El fahk ke acn Moab in pacl meet ah. 14 Na inge LEUM GOD El fahk, “Oana ke sie mwet orekma ke mwe moul el tari ke safla yac in orekma lal uh, ouinge ke yac tolu na fal, kasrup lulap lun Moab ac wanginla. Inmasrlon mwet puspis we, mwet na pu fah moulla, ac elos ac fah arulana munas.”


Friday (10/14) SIFAC: "Sie Mwet Meun Mwo Luhn God" - Word Of Knowledge | USA\nSIFAC: “Sie Mwet Meun Mwo Luhn God”\nMWE READ: 2 Timothy 2:1-7\nNga kulo pac Kaksakin God ke moul wowo ma nga pulakin ne ke pal se inge ac in pain met wiyuk nukewa ma ekin met kulansap ac Lalalfongi in Christ Jesus. Nga wi pac engan in tafwela ke me lutlut se lasr nuke Friday an.\nPaul el tu simis letter lal nu sel Timothy in akkeyacl ke orekma lal ac ke lungkulang ma El eis ke sripen kupasryang lal in Christ Jesus. El fwak mu elan long ac eis me lutlut ma el luti nu sin met uh ac tafela nu sin met ma el lalalfongi mu e ku tafela ac luti pac nu sin met sayac. Paul el oayapa fwak la, Timothy el enenu in keok oana sie met meun lun Jesus Christ. Sie met meun oaru el akonsewowoye met kol panang el tia akfosyacl sifwana ke orekma lal nu sin met sayac. Ke verse 5, 6 an, paul el srike in akuteyac nu sel Timothy in kalem ke oiyen sie met orekma oaru, el luma pac nu ke oiyen sie met akutun uh la, el fin tia akos ma sap lun met kol lal uh ma elac tia eis molin kutangla ke kasrusr lal uh, ac nu sin imac se, ke sripen el orekma upac fal elan eis ip lal ke pal in kosrani.\nNga ac kom enenu in ekin pac sie met meun wo lun God. In oru oana ke Paul el akkeyacl Timothy. Ke kut kupasryang nu sin Christ Jesus uh kut wi pac eis lungkulang, ac kut in oayapa keok ke orekma lasr oana ke Jesus Christ El tuku keok kasr metu, El pilesrac lah me keok nukewa ke El muta fin fwalu ke sripasr met uh. Na nga kom su ekin met lalalfongi ac met kulansap lal uh, kut enenu in keok pac. Tu kut fin mutangla me keok nukewa nu sesr uh, na kut ku in pangpang sie meun wo lun God, ac kut fwa eis molin orekma upac lasr in len safla.\nPrevPreviousTuesday (10/11) SIFAC: “Tarilac Ke Pahkotwen Luhn God”\nNextMonday (10/17) Sifac: Kuhtanglah Luhn Mwet Tol-Tokosra Luhn GodNext


Acn Muhtahl Lowos\nSel Ann M. Dibb\nMwet in Kahsruh Ahkluo ke Prestuhnsi Luhlahp luhn Muhtwacn Fuhsr\nFinne [acn muhtahl lowos] uh oasr ke acn kuh pacl uh, elos kwewana muhtahl ac oasr kuh in ahkkweye wowo kac.\nSifac ke Sie sin Sie lasr ke (yac tausin luo singucul tolu) 2013 tuhkuh ke ip ahk (alngucul itkohsr) 87 ke Doctrine and Covenants. Mwe ahkuhtweyac se inge sukokyak ke ip tolu; kahlwemlah kahs se yohk srihpac. El ahkuhtweyac ohiyac kuht kuh in eis karihngihnyuck, kuh ac mihslac ke pacl upac. Mwe ahkuhtweyac mokleyuck se pa in “tu ke acn muhtahl, ac in tiac mukwikwi.1\nKe nga motko ke sifac se inge, nga kwacfe in siyuck sihk sifacna “Meac ‘acn muhtahl’ ma Pahpah Lucng sramsram kac uh?” Prestuhn Ezra Taft Benson el ahkuhtweyac, “Acn muhtahl uh wi tempuhl lasr, lohm alu lasr, lohm sesr, ac stek luhn Sion lasr uh, suc pa, …‘nuh ke sie mwe loango, ac nuh ke sie monglac.’”2 In weacng ma inge, nga luhlahlfongi lah kuht kuh in konwacack acn pucspucs sahyac. Kuht kuh in ma se met nuhnkuh kahs se acn in oruh inkucl kuh sie luhman acn. Tuhsruhktuh acn se kuh in “ohiyac se, pahng se, kuht nuhnak se.”3 Kalmac pa acn muhtahl uh kuh pac in wi ip ke pacl—pacl ma ke Nguhn Muhtahl fahkwack nuh sesr, pacl ma ke kuht puhla luhngse luhn Pahpah Lucng, kuht pacl ma ke kuht eis top nuh ke pruhe lasr. Yohk liki kalmac sacn, nga luhlahlfongi kuhtwena pacl oasr kuh lowos in tu ke ma pwacye, yohk nuh ke pacl ma wacngihn mwet sahyac luhngse oruh oacna, kowos orwaclah acn muhtahl.\nLusen pacl ke moul fototo tuhsruhk wolacna lal Joseph Smith, pwacye lah el “tu ke acn muhtahl” ac tiac mukwikwi kac. Ke el tuh mukul fuhsr se ah, el puhla toasr ke mwe fohs luhn alu ke mura lal ac el kena etuh lah suc kac sin alu ngwe pwacye uh. Un sahk sisken lohm sel ah orwaclah sie acn muhtahl ke el sikuck muhtuhn te ac sang pruhe ke puhsra luhlahp se emet lal. Pruhe lal topukyucklac, ac mihsenge Mwet Luhlahlfongi ke Lwen-sahflah pahngon un sahk inge Insack Muhtahl.\nMuhtwacn fuhsr facluh nohfohn tu ke acn muhtahl lihkihnum ke kamp luhn Muhtwacn Fuhsr. Sie mwet kol akacsruhi ke sramsram soko ke ma sikyak nuh sin sie muhtwacn fuhsr . Tuhlihk muhtwacn se inge suhkwac alu ac tiac arlac ke wi mukwikwi luhn nguhn ke un sahk uh. Tukun lwen se met, el fahkwacng nuh sin mwet kol sac, “Nga pwacrkihn ma nuh kwewa, tuhsruhktuh kuht kuh in tilokihnyac sramsram kwewa ke Nguhn uh? Nga tuhkuh in kamp, liye acn uh, wi kawuck uh, ac oruh ma pwacr uh!” Tuhsruhktuh, ke miting in kaliyac ke fahkwack luhn luhlahlfongi, tuhlihk muhtwacn sacpacna inge emtuhng in fahkwack, “Nga sruhnga som nuh lohm ah. Nga kuh eis ma nga puhla ingena uh fuhkah, Nguhn se inge, in wiyuc pacl nuh kwewa?” El konwacack acn muhtahl se.\nSie acn muhtahl sahyac ke moul lal Joseph Smith ah pa ke infuckihl in mutul lal sifacna. Sahp ma inge upac in luhlahlfongiyuck ke srihpen, oacna puhsiyowos, el akacsruhi ke infuckihl lal nuh sin tuhlihk wiyacl.Infuchkihl sac orwaclah acn muhtahl se ke el pruhe se ke luhlahlfongi kuh yohk, inse puhsisacl, ac enenuh. El ahkuhtweyac lah tukun el som mutullac ah, el muhtwacack in pruhe ac siyuck sin God Fuhlwactlacna ke nuhnak muhnahs ke ma koluk ac tahfonglac nuh kwewa lal.4 Yac tolu suc ma somlah ke pacl se Joseph el aruhrruhma ke Insack Muhtahl sac ke tiac fihsracsr. Joseph suc matwac yac singucul itkohsr el muhtweng isrucnyuck, ahngonkahs, ac ahkkolukyeyuck. Tuhsruhktuh ke fong sac lun infuckihl sel ah, lihpufacn Moroni el sikyang in topuk pruhe lal. Joseph el eis etuh ac ahkwoye.Fohng sac, infuckihl se lal ah orwaclah acn muhtahl.\nKe nga liye petsac se ke Pweng luhn Mormon nuh sin Mwet Fuhsr, nga lohoh ke sie pac infuckihl ma orwaclah sie acn muhtahl. Petsac se ahkkahlwemyacl Ingrid Delgado, muhtwacn fuhsr se fin acn El Salvador, el akacsruhi ke puhla lal ke tempuhl. El fahk, “Ma wo se in etuh lah kuht kuh in som nuh kac liki ma luhn facluh ac eis akwuck muhtahl ac kahsruh mwet suc tiac eis ma inge ke moul lalos.” Ke el sramsram ah, petsac sac ahkkahlwemyacl Ingrid ke el riti ma suhmuhslah lal, rauniyuckyak ke mwe sulkackihnyuck luhn Mormon, pohloh fahk luhn alu, sie Puk in Kapkapwack luhn Kais Sie, petsac ke sucu lal ac tempuhl, ac ahok, tuhlihk sahk kosro se el luhngse emet.5 Sahp el tiac akihlen lah, el orwaclah acn muhtahl se lal sifacna liki ma luhn facluh. Nga motko lah pacl ekahsr Ingrid el riti ma suhmuhslah nahtuhl ah, puhla Nguhn, ac eis top ke pruhe lal ke acn muhtahl lal.\nNa oasr sie acn muhtahl sahyac ke moul lal Joseph Smith pa Liberty Jail. Elder Jeffrey R. Holland el fahk, “Wacngihn pacl toasr liki na sahyac ke moul lal Joseph Smith oacna pacl upac, lain masap, ac tiac enenweyuck ke kaclpous.” Elder Holland el tahfwelah in fahk lah Liberty Jail pahngpahng “tempuhl se luhn kaclpous” ke srihpen ma puhlweyuck muhtahl yohrohl Mwet Pahluh Joseph Smith we ah.6\nKuhtuh suwos muhtwacn an kuh inpuhlakihn Liberty Jail la sifacna, acn se kowos puhla ahktonong, acn se kowos tiac puhla luhngseyuck, acn se kowos isrucnyuck, orek fuhnmwetyeyuck, kuh finne acnwuckyak. Nuh suwos muhtwacn fuhsr an, nga fahk kahs lal Elder Holland; “Kowos kuh in eis puhlakihn wowo muhtahl, fwackyuck, ac wolacna sin Leum ke pacl upac emet ke puhlakihn luhn moul lowos an … ke kowos kweoklac in muhtweng uh, ke kowos sun ma upac ac ma lainyuck ma atacn upac in kuhtangyucklac.”7 Ke kahs sahyac, ma oacna kahs lal Mwet Pahluh Joseph Smith, kowos kuh in orwaclahac tu ke acn muhtahl finne ke pacl upac emet ma kowos soenna puhlakihn.\nMuhtwacn fuhsr mahtuh an, Kirsten, el akacsruhi nuh sihk ke ngallac lal. High school oruh Liberty Jail lal. Wolac ohiyac,—infuckihn in sritacl kuhfwen on ah kahsrwel. El fahk: “Ke nga utyak nuh ke infuckihl se inge, oacna in muh nga utyak nuh ke sie acn wowo. Wacngihn kahs in isrucnyuck ac ahkkoluk, wacngihn kahskahs koluk. Sahyacna, kuht lohng pa kahs in kahsruh ac luhngse. Kuht ahkpahkihn ohiyac kuhlwacng. Acn in engan se. Infuckihl in sritacl mwe on se sesseslah ke Nguhn ke kuht pracktis ac sritacl on uh. Infuckihl sac oacna inge yohkna ke srihpen mwet luti ke on uh. El mukul Kristen wo se. Nga esam lah high school pa acn se nga tohflah wo we. Upac, tuhsruhktuh nga lotwelah in topuk in wo ma koluk. Nga fah sruikihn ma pahtpaht ke acn in monglac luhk, acn muhtahl luhk, infuckihl in acn in sritacl on.”8\nOfong, yac kowos na nuhnkuh ke acn muhtahl lowos uh? Nga siyuck sin muhtwacn pucspucs in akacsruhi ke acn muhtahl lalos nuh sihk. Lah elospa acn oreklac wo se kuh ma na ke kihtin pacl, acn ingacn oacna sie muhtahliyac ac oasr kuh luhn ahkkweye wo la. Pa inge yuc sin top emtuhng lalos uh:\n• Sie: “Nga muhta lohm ono ah, sruok ahwowo sasuc se wiyuck.”\n• Luo: “Kais sie pacl nga riti mwe insewowo luhn patriarch luhk, nga puhla nga etweyuck ac luhngseyuck sin Pahpah tuhmuhk Inkuhsrao.”\n• Tolu: “Lwen se nga yac singucul luo ah, muhtwacn fuhsr ke ward uh nahwelah sruhnguhl se luhk ah ke at pwepuh.9 Nga puhla luhngseyuck, inseseiyuck, ac engan!”\n• Ahkosr: “Ke nga riti ma suhmuhslah luhk sie lwen ah, pohloh kahs se ‘tuhkuh.’ Nga sokwack top se ke pruhe luhk uh.”\n• Limekosr: “Nga utyak nuh ke sie ahkfuhlwactye ac oasr mwet suc nihmnihm. Nguhn fahk nuh sihk in forlah ac fohlohk nuh lohm ah. Nga oruh, ac ahok, oasr ma sikyak ma e sun ohiyac uh. Tuhsruhktuh, in pacl sac use puhla kuh nga enenuh in etuh lah nga kuh in moulkihn wosasuc.”\n• Ohnkohsr: “Ke pacl luhn kuhfa luhn Leum, nga motko ke Iwaclah sac. nga akihlen nga enenuh in nuhnak muhnahs nuh sin mwet se nga kasrkuhsrak se. Sulaclah luhk in nuhnak muhnahs pa mukwikwi suwohs ma kuh in use Iwaclah nuh ke moul luhk lwen nuh kwewa.”\n• Itkohsr: “Tukun nga wi ninac kiyuck ke New Beginnings, el ngokyucwi ke lihkihn tuhpuhk ac fahk nuh sihk lah el luhngse nga. Pa inge pacl se emet nga kuh in esam el oruh ma se inge.”\n• Alkosr: “Ke luhlahlfongi lal pisap, nga etuh lah olwelah lun ma suhmuhslah uh pwacye: ‘Ma koluk lom ne sruhsrah, elos e fasrfasr oacna sno.’10 Nga puhla finsrak ac etuh lah nga kuh in sramtweack oruh loeloes luhn auliyak.”\n• Ma sahflah: “Sie ekuh ah, nga eis puhlaik in akacsruhi ke puhla luhk ke wosasuc ac Puk luhn Mormon nuh sin kawuck fokoko se luhk. Tohkoh, pacl wo se luhk pa in wi pacptais lal. Ingena kuh tuhkweni wi alu.”\nNga kuh in akacsruhi nuh suwos ke sie sin acn muhtahl luhk uh? Sie pacl ah, nga puhla toasr, sahngweng, ac muhkuhlac. Nga mihslacna in pruhe “Pahpah Lucng, nga tiac etuh lah fuhkah oreyacn ma se inge. Nuhnak muhnahs, nuhnak muhnahs, kahsrweyuc!” Tiac paht, mwet se tuhkuh nuh yuruk, fihliyac pahol fin pihsuck, ac fahk kahs in kahsruh nuh sihk. Ke pacl sac, nga puhla mihslac. Nga puhla etweyuck. Ma nuh kwewa eklac. Kahs lal Prestuhn Spencer W. Kimball tuhkuh nuh ke nuhnak luhk uh: “God El liye kuht, ac El karihngihn kuht. Tuhsruhktuh inkaiyacn pacl uh sin mwet se sahyac pa lac ahkfalye mwe enenuh lasr uh.”11 Nuh sihk, in pacl sac, acn sac, ahkmuhtahliyucklac.\nPain kowos muhtwacn fuhsr wolacna, oasr acn muhtahl puhkantwen nga ke kuht in akacsruhi kac sie sin sie. Ke kowos fohlohk nuh lohm ah ofong uh, nga ahkkweye kowos in suhmuhslah lun mwe sihm lowos an ma kowos akihlen ac esam an. Kahlwem nuh sihk lah tausin suwos tu ke acn muhtahl. Acn inge e usot nuh suwos loangweyuck, kuh, ac mihslac ke pacl tiac akwucki. Fahkwack luhlahlfongi lowos an fokokoi ke srihpen kowos ahollah ma pwacye ac ohiyac suwohswohs ke ohiyac wolacna uh.\nKowos, mwet fuhsr pwengpweng luhn Alu uh, pa mwet kuhtanglah luhk. Nga luhngse kowos. Nga puhla luhngse wolacna luhn Pahpah Lucng nuh suwos, ac nga fahkwack luhlahlfongi luhk lah wosasuc luhn Jisus Kraist pwacye. El soano, ahkolah in tahpuhk kowos ke kowos “tu … ke acn muhtahl, ac in tiac mukwikwi.” Nga luhngse ac ahkkweyacl Prestuhn Thomas S. Monson, mwet pahluh pwacye ac ahkkweye lasr. Nga fahk ma inge ke inen Jisus Kraist, amen.\n1. Liye Doctrine and Covenants 87:8; liye pac Doctrine and Covenants 45:32; 101:22.\n2. Ezra Taft Benson, “Prepare Yourself for the Great Day of the Lord,” New Era, Mei 1982, 50; liye pac Doctrine and Covenants 115:6.\n4. Liye Joseph Smith—History 1:29.\n5. Liye “Practice, Celebration, Dedication: Temple Blessings in El Salvador,” lds.org/youth/video.\n6. Jeffrey R. Holland, “Lessons from Liberty Jail,” Ensign, Septempuh 2009, 26.\n8. Sramsram la sifacna yurin mwet sihm.\n9. Kuhtuh pacl uh fwackyuck fin acn United States muh “mihsen at.”\n11. Spencer W. Kimball, “The Abundant Life,” Ensign, Julahe 1978, 4; Tambuli, Jun 1979, 3.\nKahs KosraeAmerican Sign Language (ASL)CebuanoDanskDeutschEnglishEspañolFiji HindiFosun ChuukFrançaisHmoobHrvatskiÍslenskaItalianoKahs KosraeKahs KosraeKiswahiliKreyòl AyisyenLatviešuLietuviųLingálaMagyarNederlandsNorskPortuguêsSuomiThin Nu Wa'abΕλληνικάМонголພາສາລາວ한국어中文日本語